ЕРУ ОСМОН МУАММОЛАРИ » Фаровон юрт\n– “Коинот тузилиши ва Ерда ҳаётнинг пайдо бўлиши ҳақида энг янги гипотезалар” номли китобингизда астрономияга оид рад этиб бўлмас илмий хулосалар бергансиз. Шу билан бирга инсониятнинг келажакдаги ҳаёти қай тарзда ўтишини тасаввур қилгансиз. Жуда кўп илмий фаразларни илгари сургансиз. Ушбу илмий-оммабоп асарнинг дунёга келиши тўғрисида гапириб берсангиз. Масалан, астрономияга оид ва Ерда ҳаётнинг пайдо бўлиши билан боғлиқ илмий қарашларга дастлаб қачондан қизиққансиз?\n– Ўқитувчилар оиласида туғилиб ўсганим боисидир балки, ёшликдан илмга чанқоқ бўлганман. Табиатан ёш бола, 6-7 ёшгача табиатни, атроф-муҳитни ўрганиш билан ўз тафаккурини кенгайтириб боради. Ўрни келганида, шуни айтиб ўтмоғим керакки, мен табиатан ҳамма нарсага қизиқувчан бўлиб ўсганман. Ўзим тушунмайдиган ҳамма нарсани сўраб ўрганишга мойиллик катта бўлганлиги учун турли саволлар билан атрофдаги ёши катталарни тез-тез безовта қилиб турганман. Мендаги ана шу қизиқувчанлик ҳамда илмга қизиқишдан бўлса керак, мактабда ўқиб юрган чоғларимдан буён адабиёт, тарих, физика, астрономия фанларига меҳрим бошқача. Қолаверса, юқоридаги фанлар ўқитувчилари мен ҳамма томонлама ҳурмат қиладиган ажойиб устозлар эдилар. Бу ҳам ўқувчи учун катта аҳамиятга эга. Шундай қилиб, мен 1980 йилда Бухоро вилояти Қоракўл туманидаги 5-умумтаълим мактабини олтин медалл билан тугатганман. Бухоро давлат университетининг умумтехника ва меҳнат таълими йўналишида ўқидим ва яна ўзим ўқиган ўрта мактабда ўқитувчи бўлганман. Юқори синф ўқувчиларига “Физика-астрономия” фанидан дарс берганман. Ўқитувчилигим давомида, ўз мутахассислигим бўйича билимимни ошириш мақсадида, “Физика-астрономия” фанига оид кўплаб илмий асарлар ўқиганман. Илмий-оммабоп ҳужжатли фильмларни кўрганман. Шу нарса аён бўлдики, менинг назаримда, жаҳон олимлари ёзадиган ва телевидения орқали гапирадиган астрономияга оид илмий фикр-мулоҳазаларнинг аксарияти бир-бирига зид бўлиб чиқарди. Мана шу нарса мени кўпроқ мустақил фикрлашга ундади.\n2012 йилнинг декабрь ойларида Жаҳон матбуоти ва телевидениеда: “Коинотдан Ерга яқинлашиб келаётган астроитнинг 21 декабрда Ер сайёрасига келиб урилиш хавфи катта экан”, деган хабар тарқалди. Бу илмий фаразнинг нотўғри эканлигини тушуниб етган эдим. Шунинг учун ҳам қисқа муддатда пойтахтга етиб келиб, “Карвон қўнғироғи” газетасига мақола бердим. Мақола 13 декабрь куни чоп этилди. Унда қуйидаги фактларни келтириб ўтган эдим: Қуёш Ер сайёрасидан массаси жиҳатидан 330 минг марта оғир. Шундай экан, Қуёш системасига яқинлашган ҳар қандай осмон жисми нафақат Ерга, балки Қуёш системасини ташкил қилувчи бошқа бирор сайёрага ҳам эмас, Қуёшга томон тортилиб кетишини, Қуёш системасидаги ҳаракатланаётган сайёраларнинг бирортаси келаётган астроит йўлини тўсиб қолсагина, унга келиб тушиши мумкинлигини илмий исботладим. Дарҳақиқат, Қуёш томонга яқинлашиб келаётган астроитнинг Ерга урилиш хавфи икки миллиондан бирга тенг. Бунга сабаб, Қуёш атрофида айланадиган Ер сайёрасининг ўз айланиш чизиғида, яъни Қуёшга нисбатан айланиш радиусида икки миллионта Ерни жойлаштириб чиқсак, келаётган астроит шулардан биттасига келиб урилиш эҳтимоли бўлиши мумкин, холос. Қолаверса, Қуёш системаси доирасига яқинлашган ҳар қандай осмон жисмини Қуёш системасини ташкил қиладиган сайёралар эмас, Қуёшнинг ўзи торта бошлайди. Қуёш таъсир доирасига тушган осмон жисми /астроит/ Қуёшнинг тортишиш кучи йўналишида фақат Қуёш томонга тезланиш олиб ҳаракатлана боради. Шуни ҳам айтиб ўтмоқ лозимки, бир неча ўн йиллар ўтиб, бу осмон жисми аста-секин тезланишини орттирган ҳолда, Қуёшга келиб тушади. Мана шу ўзаро таъсирлар жараёнида Қуёш деярли ҳаракатсиз туради. Аниқроғи, браун ҳаракатидагидек, тартибсиз ҳаракатда бўлади, лекин ўртача ҳисобда ўз ўрнида қолади. Қуёшнинг браун ҳаракатидагидек тартибсиз ҳаракатланишига сабаб, унинг атроф сиртидан катта босим билан газларнинг отилиб чиқишидир. Қуёшнинг турли томон сиртидан катта босим ва тезлик билан отилиб чиқаётган газлар ўз отилиб чиқиш йўнилишига тескари йўналишда коинотда деярли муаллақ турган Қуёшга реактив ҳаракат беради. Аммо, бу ҳаракат фақат бир томонга отилаётган газлар эвазига эмас, турли вақтларда Қуёшнинг турли томон сиртларидан отилиб чиқаётган газлар туфайли олинаётган реактив ҳаракатлар бўлганлиги сабабли Қуёшнинг коинотда кўчиши нолга тенг бўлади, деган фикрни газетада ёритдим. Бунга жамоатчилик катта қизиқиш билдирди. Олимлар ҳам яхши баҳо бердилар. Шундан кейин ўзимга бўлган ишонч ортди. 2012 йилдан бошлаб коинотни ўрганишга бўлган қизиқишим янада кенгайиб, шу мавзуда алоҳида китоб ёзиш истаги пайдо бўлди. Жуда катта ҳаракатлар эвазига 2015 йилда мавзуга оид “Коинот тузилиши ва Ерда ҳаётнинг пайдо бўлиши ҳақида энг янги гипотезалар” номли китобимни чоп эттирдим. Асарда жаҳон олимларига номаълум бўлган олтмишдан ортиқ илмий фактлар исботлари билан келтирилган. Ушбу китобда исбот қилиб берганларимнинг биттаси Ер сайёрасида сувнинг тугаб бориши ва ҳароратнинг кўтарилиб бориши ҳақидадир. Дарҳақиқат, Ер сайёрасида сув тугаб бормоқда. Буни мен шундай исботлайман: биринчи бўлиб оддий фактларга эътибор қаратайлик. Денгиз сатҳидан юзлаб ва ҳаттоки минглаб метр юқорида яъни, тоғлар ён бағирларида сувнинг сатҳ излари мавжуд. Буни кўпчилик яхши билади. Яна, Арарат тоғининг юқорисида Кавчек кемасининг қолдиқлари топилгани ҳам саҳролардан балиқ чиғаноқлари ва умуртқаларининг топилиши ҳам саҳроларда қачонлардир сувнинг мавжуд бўлганлигидан далолатдир. Бугунги кунда денгиз сатҳидан юқорида жойлашган аксарият давлатларда; Ҳиндистон, Миср, Ўрта Осиё давлатларида, АҚШнинг катта қисми ва катор кўплаб давлатларнинг ҳам тоғларида қор бўлмаслиги, дарё ва кўлларнинг қуриб бораётганлиги бунга ишорадир. Иккинчидан, илмий ёндашадиган бўлсак, Ер гуруҳидаги сайёралар – Меркурий, Венера, Марс планеталарида дарё ва кўлларнинг изи борлигини олимлар исботлаб бердилар. Худди шулар каби, Ер сайёрасида ҳам сув тугаб бормоқда. Ердаги сувнинг 20-30 фоизигина қолган, холос. Ер сайёрасида мавжуд сувнинг, бугунги кунга келиб, ҳанузгача 20-30 фоизи қолишига сабаб қуйидагича: биринчидан, Ер сайёраси ўз гуруҳидаги сайёраларга нисбатан масса жиҳатидан катта. Шундай экан, у буғланиб Ердан юқорига кўтарилиб, сўнгра Қуёшга тортиладиган сув малекулаларининг бир қисмини ёмғир ва қор шаклида осонгина қайта ўзига тортиб тушира олади. Иккинчидан, Ер сайёраси Қуёш атрофида Эллефс бўйлаб айланади. Эллефснинг иккинчи фокусида у Қуёшдан узоқлашиб кетади. Ва Ерда қиш фасли юзага келади. Бу фаслда сувнинг буғланиш жараёни сустлашади. Учинчидан, Ер сайёраси Қуёшга нисбатан 23,5 даража бурчак остида айланади. Демак, унинг Шимолий қутбига ёруғлик деярли тушмайди. Бу эса ушбу кенгликларда доимий музликларнинг ҳосил бўлишига олиб келган. Бу Ер сайё раси учун табиий музлатгич вазифасини ўтиб турган. Изоҳ бериб ўтиш керакки, Ер сайёрасида саҳроларнинг юзи кенгайиб бориши унда ҳароратнинг кўтарилишига сабаб бўлади. Ушбу жараёнда кўтарилаётган ҳароратнинг бир қисмини табиий музликлар томонидан келган совуқ ҳаво сўндириб туради. Бу жараён бугунги кунда инсониятга қуйидагича кўриниш бермоқда: Ер сайёрасидаги саҳроларда ҳарорат кўтарилган пайтда ҳаво босими камаяди. Шимолдан намчил ва совуқ ҳаво конвекция туфайли иссиқ ҳавонинг ўрнини олишга ҳаракат қилади. Турли кучли шамоллар ва бўронлар тез-тез юзага келиб туришига сабаб бўлади. Ўз навбатида, иссиқ ҳаво совуқ ҳавонинг ўрнини эгаллайди. Натижада, Шимолдаги музлар эримоқда. Эриган сувлар ўз йўналишидаги шаҳарларни ҳам сув остида қолдириш хавфи туғилмоқда. Таъкидлаш лозимки, Ер сайёрасида ҳароратнинг кўтарилиши нафақат экваторда, қолаверса, Жанубда ҳам иссиқ ҳароратни юзага келтирибгина қолмай, конвекция туфайли, Шимол ва Ғарбга ҳам ўз таъсирини ўтказмоқда. Демакки, Шимол ва Ғарбда ҳам, аниқроғи, улкан Океанлар устида ҳам ҳароратнинг кўтарилиши тобора кучаймоқда. Бу эса сувнинг суюқ ҳолдан буғ шаклига ўтишига замин яратади. Яъни, булутлар кўпаяди. Шундан келиб чиқиб, ёмғирлар кўп ва тез-тез ёғади. Дарёларнинг сувга тўлиб қолиши, шаҳарларни сув босиши, Жанубда ҳам ёмғирнинг тез-тез ва мўл ёғиши ва айниқса, баҳор ойларида тез-тез юзага келиб туради. Маълум бўладики, Ер сайёрасида ҳарорат йилдан йилга сезиларли даражада кўтарилмоқда. Шундай экан, табиатда бу ва шунга ўхшаган қатор тибиий жараёнлар инсониятнинг яшаш шароитини ўзгартиришига олиб келади. Жумладан, кўп қаватли биноларни Қуёшга қия қилиб қуриш, дераза ойналарини ёруғликни кўпроқ қайтарадиганларига алмаштириш, биноларни фақат оқ рангга бўяш, маҳалла ичидаги асфальт йўллар ва майдончаларни оқ рангга бўяш, шунингдек, кўп қаватли биноларнинг остини бир эмас, ҳатто, икки қаватли ертўлали қилиб қуриш ва у ертўлаларда машина тураргоҳлари мавжуд бўлиши, спорт ўйингоҳлари, тиббий хоналар, ҳавзалар, дам олиш, овқатланиш ва маиший хизмат хоналари бўлиши лозим. Яна бир муҳим нарсани таъкидлаш керакки, ҳар бир маҳаллани Ер ости тоза ичимлик суви билан таъминлашни йўлга қўйиш, қишлоқ хўжалигида экин майдонларини ҳам ер ости суви билан таъминлашни шакллантириш, етиштириладиган мева-сабзавот маҳсулотларини /давлатлар миқёсида/ совутгичларда узоқ муддатларда сифатли ва кўп миқдорда сақлашни йўлга қўйиш, иссиқхоналарда меваларни етиштиришни кенг йўлга қўйиш ва бошқа кўплаб тадбирларни амалга ошириш лозим бўлади.\nСуҳбатдош Юлдуз КАРИМОВА,\n“Фаровон юрт” нинг жамоатчи мухбири.шаблоны для dle 11.2\nAdmin. Жойлаштирган санаси: 5-08-2019, 16:41\nАсосий сахифа » Суҳбатлар » ЕРУ ОСМОН МУАММОЛАРИ


No Democracy without Democrats — Association Central Asia\nHomeACA:s activitiesNo Democracy without Democrats\nNo Democracy without Democrats\n21 декабря, 2021 caadmin ACA:s activities, Articles, EU & Central Asia, News, Uzbekistan Комментарии к записи No Democracy without Democrats отключены\nДемократларсиз демократия бўлмайди!\n“Мустақил фуқаролик жамиятининг Миллий Кенгаши” аъзоларига мурожаат.\nДемократия йуқ жойда қашшоқлик бор. Демократия йўқ жойда — коррупция ва порахўрлик юқори даражага чиқади. Демократия йўқ жойда давлат халқ фикрини инобатга олмайди, халқ билан ҳисоблашмайди ва халқнинг ҳаётини яхшилаш билан қизиқмайди. Демократия йўқ жойда эркин сайловлар бўлмайди ва халқ манфаатини ҳимоя қилувчи шахслар сайловга яқинлаштирилмайди. Демократия йўқ жойда фермерлар мустақил бўла олмайди ва бу ҳақ-ҳуқуқсиз фермерлар ҳокимларнинг қули бўлиб қолаверади. Демократия йўқ жойда… қолганини ўзингиз истаганча давом этиришингиз мумкин.\nЛекин мен учун бир нарса аниқ, агар ватанимиз Ўзбекистонда халқимизнинг ҳаёти эркин, бой ва фаровон бўлишини хоҳласак, ва ватанимизни ривожланган мамлакатлар қаторида кўрмоқчи бўлсак, унда барчамиз учун демократия энг тўғри ечим эканлигини англаб етишимиз керак. Бошқа йўли йўқ.\nДемократия қуриш учун демократлар керак, чунки демократларсиз демократия бўлмайди. Демократия қуриш учун фуқаролик жамияти керак, чунки давлатни ва давлат идораларини, — халқ олдидаги ўз вазифаларини тўғри ва адолатли бажариши учун, — айнан, фуқаролар назорат қилиши керак. Афсуски, бугунги Ўзбекистонда жамият давлатни назорат қила олмаяпти. Бугунги Ўзбекистонда демократик қарашдаги шахслар ниҳоятда оз ва фуқаролик жамияти жуда заиф. Менимча, бугунги Ўзбекистонда демократлардан кўра «толибон» ғояларининг тарафдорлари кўпроқга ўхшайди. Халқимизнинг оммавий онги қайсидир маънода ўрта асрларда қолиб кетгандек туюлади…\nАгар бизнинг мақсадимиз: демократияга эришиш бўлса, биз учун бугунги кунда асосий вазифа Ўзбекистонда демократларни кўпайтириш ва фуқаролик жамиятини кучайтириш талаб этилади. Бугун Ўзбекистонда бундай имконият ва шароит бор! Энг асосий вазифа — одамлардаги сиёсий лоқайдлик ҳамда бефарқликни йўқотиш ва уларни ўз ҳаётини ўзгартиришга жалб қилишдир.\nЎз ҳаётини ўзгартиришни инсон, аввало, ўзидан, ўз оиласидан, ўзи яшаб турган маҳалласидан, туманидан, вилоятидан бошлаши керак. Ҳар биримиз атрофимизда бўлаётган воқеаларга муносабат билдиришимиз керак! Махаллага ажратилган маблағлар тўғри сарфланаяптими? Сиз яшаётган шаҳарда, туманда ҳокимият ўз вазифасини тўғри бажаряптими? Халқдан солиқлар шаклида йиғиб олинган бюджет пуллари халқ манфаатлари учун ишлатиляптими ёки бу маблағларни ҳокимият вакиллари ўзлаштириб, ўз чўнтагига солиб, халқ ҳисобидан ўзини бойитиш билан бандми?\nАгар сиз бу муаммоларга бефарқлик билан қараб турсангиз, ҳаётингиз ўзгармайди. Президент Мирзиёев халқни ўз ҳаётини ўзгартириш учун ҳаракат қилишга чақиряпти. Президентнинг сиёсатни муниципаллаштириш ҳақидаги ташаббуслари айнан шунга қаратилган. Сизнинг ҳаётингизни президент келиб ўзгартириб бермайди, бу иш билан ҳар биримиз шуғулланишимиз керак. Ўз ҳаётимизни ўзгартириш учун ўзимиз ҳаракат қилишимиз керак ва бунинг учун энг аввало ўзимиз ўзгаришимиз керак. Ўзимиз ўзгариб, атрофимиздаги жараёнларга таьсир қилиб, уларни ўзгартиришга ҳаракат қилсак — жамият ўзгаради.\nБиз бугун тузган Кенгашнинг вазифаси ҳам айнан шунда: фуқароларни жамият ҳаётида фаол қатнашишига ёрдам бериш ва жамиятни демократлаштиришда катнашиш. Тўғри, ҳозир биз озчиликмиз ва бирданига сезиларли ўзгаришлар қилишимизни кутишга асос йўқ, лекин бугун биз биринчи қадамни қўймоқдамиз. Аста-секин жойларда фаолиятимизни кучайтириб боришимиз керак. Ҳар бир Кенгаш аъзоси ўзи яшаб турган вилоятида ҳамфикр фаоллар билан биргаликда ҳамкорлик тармоғини тузишга ҳаракат қилиши керак ва биргаликда хокимият идоралари жамият олдидаги вазифаларини бажаришини кузатиши ва назорат қилиши керак.\nБиз жамоатчилик назоратини ўрнатишга ёрдам берамиз, лекин жамоатчилик назорати бу конфронтация/қарама-қарши туриш эмас, бу ҳамкорлик ҳам, ҳамкорлик тўғри ечим топишни енгиллаштиради. Бизнинг қуролимиз конструктивлик, бизнинг асосий мақсадимиз — муаммони ҳал қилиш ва халқимиз ҳаётини яхшилашда иштирок этишдан иборат.\nConference of the “National Council for Independent Civil Society”\n8 апреля, 2022 Комментарии к записи Gulnoz Mamarasulova met with Feruza Eshmatova, Ombudsman of the Oliy Majlis отключены\nГлавная задача: Оказание помощи активистам гражданских организаций внутри страны\n25 октября, 2018 Комментарии к записи Главная задача: Оказание помощи активистам гражданских организаций внутри страны отключены\n2 июня, 2010 Комментарии к записи First meeting of Uzbek democrats in Brussels was in Euro Parliament отключены\nВстречи и дискуссии со шведскими политиками, экспертами и журналистами\n20 октября, 2016 Комментарии к записи Встречи и дискуссии со шведскими политиками, экспертами и журналистами отключены\nВстреча активистов НГО из Центральной Азии с депутатом ЕП Ilhan Kyuchyuk\n29 января, 2016 Комментарии к записи Встреча активистов НГО из Центральной Азии с депутатом ЕП Ilhan Kyuchyuk отключены


Тиббиёт 14.05.2019 261\nИлгари юқори қон босими кўпроқ қарияларни безовта қилган бўлса, бугун бу ҳол ҳатто куч-қувватга тўла ёш-ялангда ҳам тез-тез учраётгани янгилик бўлмай қолди. Соғлигимизга сал эътиборсизлик қилсак, миокард инфаркти ҳамда инсульт сингари хавфли касалликларни орттириб олиш ҳеч гап эмас. Тўғри, замонавий тиббиётда ушбу хасталикларни даволаш борасида катта ютуқларга эришилди. Аммо шунга қарамасдан, қон босими кўтарилиши туфайли юзага келадиган дард билан оғриш ҳолати ошса ошдики, асло камайгани йўқ. Ўз навбатида, аксарият кишилар юқори қон босимидан бир муддат халос бўлиш учун асосан дори воситалари, турли препаратларга мурожаат қилишмоқда. Бироқ буни олдини олишнинг табиий, шу билан бирга, камхарж усули мавжудлигидан ҳамма ҳам етарлича хабардор эмас. Айтмоқчи бўлганимиз, шифобахш табиий неъмат - лавлагидир. Қуйида шу ҳақда батафсил сўз юритамиз.\nУ нега кўтарилади?\nАввал шу саволга жавоб берсак. Бунинг сабаби турлича бўлиши мумкин. Маълумки, қон танамиздаги томирлар бўйлаб доимий айланиб, барча тўқима ва ҳужайраларни кислород, муҳим озиқа билан таъминлайди, карбонат ангидрид ва бошқа кераксиз моддалар танани тарк этишига кўмаклашади. Агар одам тинч ҳолатдан ақлий, жисмоний фаол меҳнат қилишга ўтса, қон айланиши ҳам жадаллашади. Юрак уриши тезлашади, қисқариши кучаяди, қон босими керагича кўтарилади. Бунда қон томирлари эластиклиги ҳамда марказий нерв системасининг тегишли қисмларидан уларга борадиган импульслар муҳим роль ўйнайди. Кексайган сари, киши қон томирларида эластиклик камаяди. Натижада керакли миқдордаги қонни ҳайдаш учун юрак кучлироқ қисқариши керак бўлади. Бу ҳолат ўз-ўзидан қон босимини оширади. Қарияларда қон босими бир мунча юқори бўлиши боиси ҳам шундан, яъни бу меъёр ҳисобланади.\nБошқа бир сабаби, одам ҳаяжонланганда, асабийлашганда, руҳан эзилганда ҳам нерв импульслари қон томирларини торайтиради. Бу эса қон оқишига тўсқинлик қилади, юрак кучли қисқара бошлайди. Оқибатда қон оқиши сусайиб, унинг ташиш функцияси пасайиб кетади. Киши доим ҳаяжонда бўлар, асабийлашиб ҳаёт кечираркан, ёши, жинсидан қатъи назар юқори қон босимини ўзига ҳамроҳ қилиб олади.\nЯна бир жиҳати, қонда холестерин кўплиги томирларда тошмалар ҳосил бўлишига, улар эса қон оқишини қийинлаштириб, босим ошишига олиб келади. Шу тариқа, қон босимини туширишда асосий эътибор қон томирлари торайишини бартараф қилишга қаратилиши керак. Тегишли дори-дармонлар, чора-тадбирларни қўллашдан кўзланган мақсад ҳам шу аслида. Масалан, магний элементи ва унинг бирикмаларини қабул қилиш тинчланиб уйқуга кетишга ёрдам беради. Тана мускуллари, тери ва бўғимларни аста-секин уқалаш, очиқ ҳавода озмунча сайр қилиш натижасида эса торайган қон томирлари маълум даражада ўз ҳолига келади, босим пасаяди.\nНима учун айнан лавлаги?\nҚон томирлари торайиши олдини олишда биз истеъмол қиладиган кўпгина сабзавотлар, жумладан, лавлаги, сабзи, карам, бодринг, шунингдек, айрим мева-чева жуда асқатади. Таомланишда ҳам улардан имкон даражасида кўпроқ фойдаланиш мақсадга мувофиқ. Аҳамиятлиси, нафақат гипертония, балки бошқа бир қанча хасталиклардан сақланишда қизил лавлаги энг фойдалисидир. Биринчидан, уни томорқа шароитида етиштириш осон. Қолаверса, қиш-қировли кунларда ҳам яхши сақланади, исталган пайтда топиш муаммо туғдирмайди.\nЭрамиздан аввалги даврда яшаб ўтган Гиппократ ҳам лавлагининг бисёр шифобахш хусусиятларини эътироф этган. Жароҳатни тузатиши, шиш қайтариши, умумий соғлиқни сақлаши шулар сирасига киради. Бундан ташқари, мазкур сабзавотдан ҳалқ табобатида ичакларни тозалаш, жигар, ўт қопи хасталикларини тузатишда фойдаланиб келинган. Лавлаги ва ундан тайёрланган шарбатларнинг қон босимини пасайтириш хусусияти бундан 10 йил бурун очилган. Ҳозирги кунда шу йўл билан ушбу дардга йўлиққанларга яхшигина ёрдам берилмоқда. Энг муҳими, қизил лавлагини мунтазам истеъмол қилиб туриш қон томирлари эластиклигини яхшилаб, гипертониянинг олдини олади.\nТадқиқотларда ҳам бу нарса ўз исботини топган. Лавлагини ейишни канда қилмайдиган кишилар орасида қон босими баланд бўлганлари бошқаларга қараганда анча кам учраган, касалланганлар эса анча тез шифо топган. Лавлагининг шифобахшлиги таркибида анор, олма, клюква, помидор, апельсин, сабзига қараганда қуйидаги моддаларнинг сероблиги билан изоҳланади.\nАввало, лавлаги магний ва калий тузларига бой бўлиб, бу юрак қон-томирлари учун асқатади, қонда холестеринни кўпайтирмайди, тошмалар ҳосил бўлишига йўл қўймайди. Унинг таркибида темир моддаси, фолий кислотаси (витамин B9), B1, B2, C ва PP витаминлар ҳам мўл бўлиб, бу ҳолат туфайли анемия (камқонлик), моддалар алмашинуви бузилиши, нерв системаси хасталиклари олди олинади. Айтиш жоизки, лавлагида витамин B9 ёки фолий кислотаси бошқа сабзавот маҳсулотларига қараганда анча сероб. Ундан 100 грамм истеъмол қилиб, ушбу витаминга бўлган кунлик талабнинг 27 фоизини қондириш мумкин. Яна шунча илдизмевадан марганец микроэлементига бўлган кунлик талабнинг 16 фоизини олиш мумкин. Бу моддалар ҳомиладорлик жараёни юзага келиши, эмбрионнинг шаклланиши, яхши ривожланиши учун жуда зарур. Шунинг учун бўлажак оналарнинг лавлагидан кераклича фойдаланиши муҳим аҳамият касб этади.\nЛавлагида номланиши бир-бирига ўхшаш икки гуруҳ бирикмалар, яъни бетанин ва бетаинлар бўлиб (ушбу номлар лавлагининг лотинча "бета вульгарис" деб аталишидан олинган), улар кучли оксидантлар қаторига киради. Бетанин ва бетаинлар вужудни қаритадиган ҳамда атеросклероз ва генларда мутация чақириб, саратон касаллигини келтириб чиқарадиган эркин радикалларни йўқотади, танада ҳосил бўладиган заҳарли моддаларни нейтраллайди. Лавлаги шарбатида бошқа маҳсулотларда кам учрайдиган микроэлементлардан фосфор, рух, олтингугурт, молибден, кобальт, мис, цезий бўлиб, улар организмнинг умумий ҳолатини яхшилаб туради.\nАйни шифобахш хусусиятлари боис лавлаги гипертонияли беморлар ва бу касаллик билан оғришга мойил кишиларга тавсия қилинади.\nУни қандай истеъмол қилган маъқул?\nЭнди ушбу илдизмевани тановул қилишга доир асосий жиҳатлар ҳақида фикр билдирсак. Сир эмас, лавлагини ҳам пишириб ейиш, ҳам шарбатини олиб ичиш мумкин. Пиширилган сабзавотда унинг фойдали хусусиятлари бироз камаяди, чунки юқори ҳарорат кўпгина витаминлар ҳамда биологик фаол моддалар сезиларли даражада парчаланишига олиб келади. Шунинг учун кўпроқ унинг шарбатидан фойдаланиш мақсадга мувофиқ.\nШу нарсани эсдан чиқармаслик керакки, тайёрланган шарбатни дарҳол ичиш мумкин эмас. Уни камида икки соат совуткичда оғзи очиқ ҳолда сақлаб, кейин истеъмол қилиш керак. Акс ҳолда у таркибидаги вақти билан учиб кетадиган айрим моддалари туфайли кўнгилни айнитиб, кишини беҳузур қилади, бўшаштириб юборади. Ушбу шарбатни ичиб юрмаганлар учун бир кунда ўртача меъёр 50 миллилитр ҳисобланади, уни ҳам иккига бўлиб овқатдан 10-15 дақиқа олдин ичиш керак. Шарбатнинг юқоридаги каби салбий хусусиятларини камайтириш мақсадида унга сабзи ёки олма шарбати қўшиб ичиш зарар қилмайди. Бундай аралашма витаминлар ва биологик фаол моддаларга бойлиги боис янада фойдалироқ бўлади.\nХорижлик олимлар томонидан лавлаги шарбатининг қон босимини камайтириши борасида ўтказилган тадқиқотларга кўра, ҳар куни ўртача 250 миллилитр шарбат ичиб турадиган гипертонияли респондентларнинг ҳам максимал (систолик), ҳам минимал (диастолик) кўрсаткичлари 10 миллилитр симоб устунига пасайган ва бу ҳолат 24 соатгача сақланган. Яна шу нарса диққатга сазоворки, нафақат лавлагининг шарбати, балки уни пишириб нон билан истеъмол қилиш ҳам қарийб шундай натижаларга олиб келар экан.\nМаълумки, кўпинча қиш, баҳор ойларида пиширилган қанд лавлаги нон билан еб турилади. Қанд оқ лавлаги таркиби жиҳатидан қизилидан қолишмайди. Ушбу одатни давом эттириш, боз устига бундай шифобахш неъматдан фойдаланишни янада яхшилаш, жойларда (ошхоналар, чойхоналар ва бошқалар) лавлагили таомлар ассортиментини кўпайтириш халқимиз саломатлигини сақлашда, айниқса, гипертония хасталиги олдини олишда муҳим қадам бўлади.\nЛекин шуни ҳам эътиборга олиш керакки, лавлаги шарбатини ичиш ёки уни пишган ҳолда истеъмол қилиш ҳаммага ҳам хуш келмайди. Айтиб ўтганимиздек, лавлагидаги моддалар қон томирини кенгайтиради. Ундан қон босими паст бўлганлар (гипотониялилар) истеъмол қилиши мумкин эмас. Яна уни буйрак касалликлари (гломерулонефрит, пиелонефрит ва бошқалар), сийдик пуфаги, буйраклар ва ўт пуфагида тоши бор беморлар, подагра, ревматоид артрит, қандли диабет касалликлари борлар, меъда ширасида кислоталилик юқори бўлганлар, ошқозон-ичак ярали хасталиклар ҳамда сурункали ичбуруғ (диарея), жиғилдон қайнаш (зарда) касали борлар истеъмол қилмагани маъқул.\nЛавлагининг томирларни кенгайтириб қон босимини пасайтириши ундаги нитратларнинг ишидир. Илдизмева билан қабул қилинган ушбу модда организмда олдин нитритларга, кейин эса азот оксидига айланади. Охирги модданинг томирларни кенгайтириш хусусияти эса азалдан маълум. Шу нарсани ҳам инобатга олиш керакки, лавлагининг томирлар эластиклигини ошириш хусусияти туфайли уни ва шарбатини тегишли миқдорда истеъмол қилиб юрган спортчиларнинг амалдаги натижалари юқори бўлган. Ушбу ҳолат велосипедчиларнинг маълум масофани тезроқ босиб ўтишида исбот қилинган. Томирларнинг кенгайиши билан улардан қон оқиши тезлашиб, мускул ҳужайраларига кўпроқ кислород ва озиқ моддалар етказиб берилади, бунга жавобан уларнинг қисқариши кучайиб тезлашади. Яна кексайиб, ақлий фаолиятнинг пасайиш ҳолатларининг олдини олишда ҳам қон томирларининг ёшга боғлиқ ва бошқа сабабларга кўра таранглигини лавлаги шарбатини истеъмол қилиш билан маълум даражада камайтириш мумкин.\nХулоса ўрнида айтганда, лавлаги турли дори воситаларидан кўра юқори қон босимига яхши даво бўла олади. Ҳар ҳолда шифобахш неъмат, табиийсига нима етсин?! Ундан зарур тавсиялар асосида ўз ўрнида фойдаланилса, саломатлигимизни сақлаш борасида муҳим иш қилган бўламиз.


Ибн Жавзийнинг нотаниш маййит ҳаққига қилган дуоси | Azon.uz - Ахборот-таҳлилий портал\nИбн Жавзийнинг нотаниш маййит ҳаққига қилган дуоси\n2903 15:00 24.01.2021\nИбн Жавзий раҳимаҳуллоҳ айтади: Кунларнинг бирида масжидда ухлаб ётган эдим. Жаноза ўқиш учун бир маййтни олиб келганлар овозидан уйғониб кетдим. Ўзимга ўзим, мен ҳам жаноза ўқийман, сўнг биргалашиб дафнига ҳам қатнашаман, дедим. ( Ибн Жавзий марҳумни танимайди, унинг юзини асло кўрган эмас)\nУ сўзида давом этади: Одамлар маййитни дафн этгандан кейин ҳаммалари кетиб қолдилар. Мен ёлғиз қолиб, таажжубландим.\nКейин қабрнинг олдига ўтириб: Эй Раббим, бу инсон ҳузурингга келган бир меҳмон, мен уни танимайман. Агар у меникига келса, танимасам ҳам ҳурматини жойига қўйган бўлардим. Сен эса саховатлиларнинг энг саховатлисисан. Шундай экан, ўзинга келган бу "меҳмонга" қандай эҳтиром кўрсатар экансан-а?! Шундай дедим-у қабристондан чиқиб, масжидга бориб ухладим. Чунки мусофир эдим.\nТушимда оппоқ кийимли бир кишини кўрдим. У:\n— Мен учун Аллоҳга дуо қилган сенмидинг?\n— Сен қабр олдида ҳаққига дуо қилган одам менман. Аллоҳнинг номига қасамки, мана шу дуойинг сабаб Аллоҳ мени кечирди, деди.\nЭй Аллоҳ! Холис бандаларингдан бизлар учун ҳам сидқидилдан, ихлос билан дуо қиладиган, дуолари ижобат бўладиганлардан насиб қилгин!\nЎзинг дуоларни ижобат қилгувчисан.\nМахсус Мақолалар маййит дуо мағфират\n127 10:46 08.12.2021\n233 10:12 08.12.2021\n149 09:39 08.12.2021\n607 09:15 08.12.2021\n386 08:08 08.12.2021


ТОМОРҚА МУЛК ЭМАС, ДАРОМАД МАНБАИГА АЙЛАНСИН\nOldingi maqola ЭК, ПАРВАРИШЛА, МЎЛ ҲОСИЛ ОЛ\nKeyingi maqola ЭРТАЧИ ҲОСИЛ, МЎМАЙ ДАРОМАД\nТОМОРҚА МУЛК ЭМАС,\nДАРОМАД МАНБАИГА АЙЛАНСИН\nЖумладан, Ўзбекистон Республикаси Вазирлар Маҳкамасининг 2018 йил 18 мартдаги “Деҳқон хўжаликлари ва томорқа ер участкаларидан самарали фойдаланишни ташкил этиш чора-тадбирлари тўғрисида”ги қарори асосида ҳудудларда давлат ва жамоат ташкилотлари вакилларидан иборат ишчи гуруҳлар тузилиб, аҳолининг томорқадан фойдаланиши бўйича ўрганишлар ўтказилди.\nИшчи гуруҳ таркибида Нишон тумани томорқачилари фаолияти билан танишганимизда, излаган имкон топади, деганларидек мўъжазгина томорқадан ҳам каттагина даромад олаётган оилалар кўплигига яна бир маротаба амин бўлдик.\nМисол учун, 91 ёшли Ўрал Ражабов туман Қадрият кўчаси 11-уйда яшайди. Умр бўйи деҳқончилик билан шуғулланиб келган отахон тўқсон ёшдан ўтибди ҳамки, ҳали-ҳамон томорқа ишлари билан банд. Ерни барака манбаига қиёслайди, саломатликнинг асоси меҳнатда, ҳаракатда деб билади. Фарзандларини, невараларини ҳам меҳнатга ундайди. Шунданми, оилага тегишли томорқага боқиб, кўз қувнайди.\nЎрал Ражабов 3 сотих майдонда кўчат етиштиришни йўлга қўйибди. Помидор, булғор қалампири, бақлажон кўчатлари етиштираётир. Уни қўшнилар, маҳалладошларига сотиб, яхшигина даромад олмоқда. Шунингдек, ҳовлисида йирик шохли моллар, қўй, эчки, қуён, парранда боқмоқда. Бир сўз билан айтганда, томорқанинг ортидан рўзғор фаровон.\nТуманнинг Навбаҳор маҳалласида яшовчи Шербой Бекниёзов эса ҳудуддаги касб-ҳунар коллежларидан бирига раҳбарлик қилмоқда. Шу билан биргаликда, томорқа ишларини ҳам самарали йўлга қўйган.\n- Томорқамизнинг бир қисмида иссиқхона ташкил этиб, кўчатчилик фаолиятини бошладик, - дейди у. – Негаки аҳолида тайёр ундирилган кўчатларга талаб юқори. Бир неча турдаги полиз ва сабзавот маҳсулотлари кўчатларини етиштириб, ички бозорга чиқардик. Албатта, меҳнатимизга яраша яхши даромад олдик. Бундан ташқари, бодом ва яна бир қанча мевали дарахтларни парваришлаяпмиз. Бу ҳам оила бюджетига қўшимча фойда келтиради.\nДарҳақиқат, бугун аҳолининг ерга бўлган муносабати тубдан ўзгарган. Бироқ томорқадан мутлақо фойдаланмаётган, шунчаки мулк сифатида ерга эгалик қилиб юрган оилалар ҳам йўқ эмас. Унутмаслик керакки, улар бу билан оила бюджетига ҳар томонлама зарар етказади. Аввало, ердан олинаётган даромад бўлмайди. Бундан ташқари, бошқалардан бир неча ҳисса кўп солиқ тўлайди.\n– Бугун вилоятимизда экин ерларидан мақсадли ва самарали фойдаланиб, йилига камида икки-уч марта ҳосил олган ҳамда чорва моллари ва парранда бош сонини кўпайтиришга эришган томорқа ер эгасига ер солиғи ставкасининг пасайтирувчи коэффициентини қўллаш тарзидаги солиқ имтиёзи берилади, – дейди вилоят давлат солиқ бошқармаси бошлиғи ўринбосари Шуҳрат Ражабов. – Агар бунинг акси бўлса, яъни ер участкаси ободонлаштирилмаса, томорқа ер эгасига ер солиғи уч баробар миқдорида ҳисобланади. Бу борада аҳоли орасида тушунтириш, тарғибот ишларини олиб бораяпмиз.\nАлбатта, томорқа ерларидан самарали фойдаланиш энг аввало ер эгаси оиласининг фаровонлигини таъминлашга хизмат қилади. Ҳукуматимиз томонидан бу борада олиб борилаётган ислоҳотларнинг асл моҳияти ҳам аввало шунга қаратилган. Бинобарин, ердан унумли фойдаланиб, моддий имкониятларини яхшилаш, оиласи фаровонлигини таъминлаш ҳар бир кишининг ўз саъй-ҳаракатига боғлиқ.\nвилоят давлат солиқ бошқармаси жамоатчилик билан алоқалар ва ҳуқуқий ахборот бўлими бошлиғи


Суннатилло Мамадалиев, Ҳасанбой Эргашев ва Аббос Омонов “Шўртан” йиғинида иштирок этмоқда\n13 июль, 2017, 13:44\nШу кунларда чемпионатимизнинг иккинчи даврасига қизғин ҳозирлик кўраётган “Шўртан” таркибига янги футболчилар келиб қўшилмоқда. Бу ҳақда клуб расмий сайти хабар бермоқда.\nМанбанинг маълум қилишича, В.Легай ва Г.Кочнев қўл остида ўтаётган машғулотларда Суннатилло Мамадалиев (“Сўғдиёна”), Ҳасанбой Эргашев (“Навбаҳор”) ва Аббос Омонов (“Машъал”) каби футболчилар иштирок этишмоқда.\nКамолиддин Раҳимов: ФИФА “Шўртан”ни 1-лигага туширилиши тўғрисида қарор қабул қилган. Биз ФИФАга эътироз хати юборганмиз\nАслида, бу футболчилар “Шўртан” учун бегона эмас. Ҳар уч нафар ўйинчи ҳам ўтган йили Ғузор жамоаси шарафини ҳимоя қилишган эди. Тақдир таққозоси билан улар яна жонажон жамоаларига қайтишди ва “oқ бўрилар”нинг иккинчи даврадаги зафарли юришларига ўз ҳиссаларини қўшиш ниятидалар.\n“Шўртан” мураббийликка номзодлар билан музокаралар олиб бормоқда\nШу ўринда яна бир янгиликни айтиб ўтиш керак, 11 июль санасида “Шўртан”нинг мураббийлар гуруҳи ва футболчилари Тошкентдаги Республика спорт тиббиёт илмий-амалий марказида ўз саломатликларини текширувдан ўтказишади ва тайёргарлик жараёнларини давом эттириш мақсадида яна жамоанинг Ғузордаги қароргоҳига қайтишади. Ғузордаги машғулотлар 18 июлга қадар давом эттирилади.


“Чорсу”нинг чироғини ким ёқади? - Халқ сўзи\n16:10 16 Август 2019 Жамият\nЛекин шаҳарнинг айрим жойларида шундай нохуш манзаралар ҳам учрайдики, уларни шоҳи сўзанадаги ямоққа қиёслаш мумкин. Масалан, пойтахтнинг энг маҳобатли масканларидан бири Эски шаҳардаги “Чорсу” меҳмонхонаси. Атрофи тўсиқ ва деворлар билан ўралган бу бинога охирги марта қачон меҳмон келганини эслаш қийин. Наҳотки шу қаққайиб турган иморатни тартибга келтириш, пойтахт меҳмонларининг оромбахш масканига айлантириш қийин бўлса...\nТўхтанг. Эҳтиросли ҳис-туйғуларга берилмайлик-да, ҳақиқий аҳволга назар ташлайлик. Маълум бўлишича, 2017 йил 7 сентябрда “Чорсу” меҳмонхонаси Туркиянинг “Demir Group” компаниясига ноль харид қийматида сотилган. Кейинчалик мулкдор номи “Inter Tourism” МЧЖ қўшма корхонасига ўзгартирилган. Имзоланган ҳужжатга кўра, мазкур қўшма корхона 2 йил мобайнида ўз маблағидан, жалб қилинган хорижий инвесторлар маблағлари ва Ўзбекистон Республикаси Ҳукуматининг кафолатисиз 33 млн. АЈШ доллари миқдорида инвестиция киритиш, 4 юлдузли меҳмонхона ташкил этиш ҳамда 350 та янги иш ўринларини яратишни зиммасига олади. Шундай бандлар кўрсатилган шартнома 2018 йил 9 мартда имзоланади.\nМасаланинг ичига кириб, чуқурроқ ўрганилганда маълум бўлдики, албатта, сармоя киритиш бир кунда ёки бир ойда амалга оширилмайди. Дастлабки шартномада 2018 йил 2-чоракда 1 млн. АЈШ доллари, 3-чоракда 1 миллион, 4-чоракда 3 миллион, 2019 йил 1-чоракда 3 миллион доллар миқдорида сармоя киритиш режалаштирилган.\nКейинчалик инсвестициялар ўз вақтида киритилмаганлиги учун қўшимча келишувга асосан инвестиция киритишнинг оралиқ муддатлари ўзгартирилиб, туркиялик инвесторга яна қўшимча имконият берилган, яъни 2018 йил 2-чоракда 627 минг доллар, 3-чоракда 45 минг доллар, 4-чоракда 500 минг доллар, 2019 йил 1-чоракда 1 миллион 500 минг доллар киритиш белгиланган.\nАмалда меҳмонхонадан ахлатларни чиқариш учун гўё 953 минг АЈШ доллари миқдорида инвестиция киритилгани баён этилади. Аслида бу иш ҳақиқатда бажарилгани кўрсатилган бирор асословчи ҳужжат йўқ. Ўтган вақт мобайнида бирор тайинли иш қилинмаганидан сўнг бу ҳол сабаблари сўралганда “Demir Group” компанияси раҳбари Аҳмет Яшар Демир “Бизга меҳмонхона орқасидан қўшимча 3 гектар ер (ИИВнинг “Жар” спорт мажмуасига қарашли инфратузилмалар ўрнидан) майдони ажратиб беринг, бу ерда аквонариум қурилади”, деган жавобни айтди. Биринчидан, имзоланган шартномада қўшимча ер ажратиш кўрсатилмаган. Иккинчидан, сўралган жойнинг ўз эгаси бор. Бу баҳона ҳам иш бермагач, туркиялик тадбиркор “Ўзмиллийбанк”дан 20 миллион АЈШ доллари миқдорида кредит сўраган.\nТабиийки, кредит олиш учун кафолат кўрсатилади. Турк ишбилармони ноль харид қийматида олинган меҳмонхонани гаровга қўймоқчи бўлишди. Амалдаги қонунчиликда бунга йўл қўйилмайди. Буни иқтисодий маълумотга эга бўлмаган одам ҳам билиши керак.\nШундай қилиб, “Чорсу” ўрнида “Эски шаҳар” сайёҳлик зонаси яратиш режасиамалга оширилмади, энг муҳими, қимматли вақт бой берилди. Ўзбекистон Республикаси Давлат активларини бошқариш агентлиги Тошкент шаҳар ҳудудий бошқармаси Ўзбекистон Республикаси Тошкент туманлараро иқтисодий судига мурожаат қилиб, даъво аризаси киритди.Суд қарорига кўра, тарафлар ўртасидаги 2018 йилда тузилган олди-сотди шартномаси бекор қилинди.\nШу ўринда бир изоҳ. Юртимизда Туркия давлатидан келган кўплаб тадбиркорлар билан йўлга қўйилган ҳамкорлик самарали натижалар бермоқда. Мазкур ҳолатда рўй берган вазият, бизнингча, хусусий кўриниш бўлиб, келгусида бундай камчиликлар такрорланмаслигига ишонамиз.\nЯқин кунларда “Чорсу” меҳмонхона мажмуаси қайта савдога қўйилади. Ишончимиз комилки, яқин келажакда ушбу масканни ҳамма ҳавас қиладиган жойга айлантиришга эришилади.


“5 muhim tashabbus Markazi”ning tarkibiy tuzilmasi\n“5 муҳим ташаббус Маркази”нинг таркибий тузилмаси\nЯхшимбекова Сайёра Камаловна.\n5 муҳим ташаббус Маркази раҳбари.\n1979 йилда Қорақолпоғистон Республикаси Тўрткул туманида туғилган.\n2007 йилда Ажинияз номидаги Нукус давлат педагогика институтининг Мактабгача таълим ва болалар спорти мутахассислиги бўйича тамомлаган.\nПедагогик фаолиятининг асосий қисми касб-ҳунар таълими соҳасида бўлган.\nҲаётдаги шиори – Ҳаётда қандай мақомга етишса ҳам одамийликни йўқотмаслик керак.\nХожимуродов Хожиакбар Шовкат ўғли\n5 муҳим ташаббус Маркази раҳбари ўринбосари\n1996-йилда Тошкент вилояти Зангиота туманида туғилган.\n2018-йилда Тошкент шаҳар Миробод Саноат касб-ҳунар коллежини тамомлаган.\nҲаётдаги шиори –олдинга қадам ташлашдан олдин, орқага нигоҳ боқ.\n1 ташаббус-доирасида ёшлар маънавиятини юксалтиришга қаратилган фаолиятни амалга ошириш буйича\nЮнусов Одил Ғайбуллаевич\n1981 йилда Қашқадарё вилояти. Китоб туманида туғтлган.\n2008-йил Низомий номидаги давлат педагогика университети (Бакалавр) 2010-йил. Низомий номидаги давлат педагогика университети (Магистратура) Мусиқий таьлими мутахассислиги буйича тамомлаган. Мусиқа таълими ўқитувчиси.\nПедагогик фаолиятининг асосий қисми мусиқа таълими соҳасида бўлган.\nҲаётдаги шиори – Бугунги кунни эртага топа олмайсан. Бугуннинг қадрига ет.\nЖалолов Улуғбек Ахмаджон ўғли\n1999 йил Тошкент вилояти Ангрен шахрида туғилган.\n2015-2018 йил Бекобод санъат коллежини тугатган\nМусиқа таълими талабаси\nҲаётдаги шиори – Ҳаракат қилдингми доим биринчи бўл ёки умуман ҳаракат қилма.\nАнкабаев Рахим Турғунович\n1989 йил Жиззах вилояти, Зомин туманида таваллуд топган\n2012 йил. Камолиддин Беҳзод номидаги Миллий рассомлик ва дизайн институти (бакалавр) 2012-2014 й. Камолиддин Беҳзод номидаги Миллий рассомлик ва дизайн институти (магистратура) Тасвирий санъат ва мухандислик графикаси мутахассислиги бўйича тамомлаган. Тасвирий саъат ўқитувчиси. Педагогик фаолиятининг асосий қисми умумтаълим соҳасида бўлган.\nҲаётдаги шиори –Бугун синов даври\n2-ташаббус доирасида Ёшларни жисмоний чиниқтириш, уларнинг спорт соҳасида қобилиятини намоён қилишлари учун зарур шароитлар яратишга йўналтиришга қаратилган\nЖумаев Абдухаким Турдиевич\n1971 йилда Сурхандарё вилояти,Шурчи тумани туғилган\n1993 йил Термиз давлат педагогика университетини жисмоний тарбия мутахиссислигини тамомлаган. Жисмоний тарбия ўқитувчиси.\nҲаётдаги шиори – Хамиша олға.\nТошқувватов Ойбек Абдукадирович\n1997 йил Сурхандарё вилояти Шурчи туманида туғилган.\n2016 йил Чирчиқ Қурилиш ва коммунал хужалиги касб-ҳунар коллежини тугатган\nЖисмоний тарбия йўналиши талабаси.\nҲаётдаги шиори – етти ўлчаб бир кес.\nЮсупбоева Амангул Сапарбаевна\n1971-йилда Қорақалпоғистон Республикаси Шуманай тумани\n1998-Ажинияс номидаги Нукус Педагогика институтини тугатган. Жисмоний тарбия ўқитувчиси.\nҲаётдаги шиори –Хаёт сари олға интилиш.\nЖуракулова Эъзоза Эркин қизи\n2001 йил Навоий вилояти Кармана туманида туғилган.\n2019 йил Кармана тумани 5 умумий ўрта таълим мактабини тугатган.\n2019 йил Чирчиқ давлат педагогика институти Жисмоний тарбия йўналиши талабаси\nҲаётдаги шиори – Ортга йўл йўқ доим олға интил!\n3-ташаббус доирасида Аҳоли ва ёшлар ўртасида компьютер технологиялари ва интернетдан самарали фойдаланиш кўникмаларини сингдиришга қаратилган фаолиятни амалга ошириш\nКуралов Йўлдош Абдулхаевич\n1989 йил Тошкент вилояти Оққўрғон туманида туғилган.\n2014–йил Мирзо Улуғбек номидаги Ўзбекистон Миллий университети Механика математика факулътети талабаси (Бакалавр). 2017- Мирзо Улуғбек номидаги Ўзбекистон Миллий университети Механика математика факулътети (магистратура). Информатика йўналиши ўқитувчиси.\nҲаётдаги шиори – Кўздан олов, қадамингдан шиддат ёғдир.\nМахмудов Мухриддин Абдулла уғли\n1996-йил Тошкент вилояти Бекабод туманида туғилган.\n2015-йил Бекобод агросервис касб-хунар коллежини тугатган.\nИнформатика ўқитиш методикаси йўналиши талабаси\nҲаётдаги шиори – Буюк тарихда, буюк ном қолдиришга интил.\n4-ташаббус доирасида Талаба ёшлар маънавиятини юксалтириш, улар ўртасида китобхонликни кенг тарғиб қилишга қаратилган фаолиятни амалга ошириш\nБотирова Шахло Исамиддиновна\n1982-йилда Самарқанд шаҳрида туғилган.\n2008 й. Жиззах давлат педагогика институтини (магистратура) тамомлаган.\nЎзбек тили ва адабиёти йўналиши ўқитувчи\nҲаётдаги шиори –Маррани узоқ ёки қийин демасдан, уни енгиб ўтиш йўлини топиш керак.\nТел.: 97 776 52 75\nТошпўлатова Мухлиса Чинпўлат қизи\n1999 –йил Тошкент вилояти Пискент туманида туғилган.\n2017-Олмалиқ академик лицейини тугатган.\nЎзбек тили ва адабиёти йўналиши талабаси.\nҲаётдаги шиори – Хар нарсадан яхшилик излаш.\nСергеева Элеонора Сергеевна\n1990 - йил Тошкент вилояти Паркент туманида туғилган.\n2014-йил Тошкент давлат педагогика институти(Бакалавр). 2017-йил Тошкент давлат педагогика институти (Магистратура). Рустили ва адабиёти йўналиши ўқитувчиси.\nҲаётдаги шиори – Ҳар доим биринчи бўл,ёки умуман ҳаракат қилма.\nУмарова Зухра Абдураҳмановна\n1975-йилда Сурхондарё вилояти, Шўрчи тумани туғилган.\n1997 й. Термиз давлат университети тамомлаган.\nБошланғич таълим йўналиши ўқитувчиси\nҲаётдаги шиори-келажакда ким бўлишини, бугун қандай ҳаракат қилишинга боғлиқ.\nШеров Достон Матлаббой ўғли\n1992-йилда Самарканд вилояти ургут туманида туғилган.\n2017 йил Ўзбекистон Давлат Жаҳон тиллари Университетини (бакалавр)тамомлаган.\nТарих ва тиллар факултети факултетлараро чет тили ўқитиш кафедраси ўқитувчиси.\nҲаётдаги шиори-Сукут сақлаб иш қил, натижаси шовқин бўлсин.\nМухаматжонова Диёра Рустам қизи\n1999 –йилда Тошкент вилояти Бекобод тумани туғилган.\nБекобод хизмат кўрсатиш ва Ахборот технологиялари касб хунар коллежи тамомлаган.\nҲорижий тил ва адабиёти талабаси\nҲаётдаги шиори- Бизни муваффақиятли инсонлар каби 24 соат вақтимиз бор\n5-ташаббус доирасида Хотин-қизларни иш билан таъминлаш масалалари бўйича тизимли ишларни ташкил этишга қаратилган фаолиятни амалга ошириш\nХалмухамедова Махбуба Аслановна\n1971 йил Тошкент вилояти, Чирчик шаҳрида туғилган.\n1993 йил Тошкент тукимачилик ва енгил саноат институтини тугатган\nМеҳнат таълими йўналиши ўқитувчиси\nҲаётдаги шиори- Қанча йўл босганим эмас, қандай йўл босганим муҳим.\nНасирова Зухра Хатамжановна\n1976-йилда Қиргизистон республикаси, Ўш шахрида туғилган.\n1997 йил Ўш давлат университетини тамомлаган.\nМактабгача таълим йўналиши ўқитувчиси.\nҲаётдаги шиори-Қўрқоқлик энг катта душманинг аввал у билан кураш.\n“5 muhim tashabbus Markazi”ning tarkibiy tuzilmasiga tegishli boshqa ma'lumotlar


Чехословакия компартияси бош котиби Александр Дубчек раҳнамолигида бошланган ва тарихга “Прага баҳори” номи билан кирган бахмал инқилобни бостириш вазифаси юкланган эди совет танкларига. Александр Дубчек социализмга инсоний қиëфа бахш этиш ниятида цензурани бекор қилган ва мамлакатда кўппартиявийлик тизимини қарор қилиш ниятида эди.\nПрага радиоси журналистлари совет қўшинлари ишғолини қоралаб гапира бошлади. Аммо хонага кириб келган совет КГБчилари эшиттиришни дарҳол тўхтатишни талаб қилди.\nЎша куннинг ўзидаëқ Чехословакия ҳудудларида 12 та яширин радиостанция ишга тушиб, совет ишғоли хунрезликлари ҳақида гапира бошлади. Айни радиостанциялар рус тилида ҳам эшитиришлар бериб рус аскарларига хитоб қилиб: “Қилаëтган ишингиз шармандали ва уятлидир. Агрессорлар ҳужумида иштирок этманг”, дея тинимсиз таъкидлади.\nБундан 40 йил олдин Чехословакияга бостириб кирган аскарлар ичида кейинчалик ўзбек мухолифати лидерига айланган Муҳаммад Солиҳ ҳам бор эди. У ўша кунни бундай эслайди:\n“1968 йил апрель ойида мени Совет Армиясига чақиришди. Бизнинг эшелон Можористонга (“ЮГВ - Южная Группа Войск”) йўл олди. Манзил Можористоннинг Секешфехервар шаҳрида жойлашган махсус разведка батальони эди. 1968 йил май ойида дивизиямиз Можористоннинг Хаймашкер шаҳрига қараб йўлга чиқди. Бу шаҳар Чехословакия чегарасида эди. Бизга “бу ҳаракат қўшинларнинг жанубий гуруҳи ҳарбий машғулотлари доирасида” бўлаётганини билдиришди. Аммо ҳеч қандай ҳарбий машғулот бўлмади. Дивизиямиз то 20 августгача Хаймашкер шаҳрининг бир чеккасида лангар ташлаб турди ва биз икки ярим ой чодирларда яшадик. Албатта, биз бу ерга социалистик тузумга қарши исён кўтарган ўлкага бостириб кириш учун келтирилганимизни тахмин қила олардик, холос. Ниҳоят, 19 август куни бизнинг махсус разведка батальонимиз тўла янгидан қуроллантирилди: бизга эски АК (Калашников автомати) ўрнига АКМ (Модернизацияланган Калашников автомати) берилди. Ҳар аскар учта ўқ тўла ўқдон, шовқинсиз отиш мосламаси, иккитадан Ф-1 гранатаси билан таъминланди ва “ўлимга ва ўлдиришга ҳозир бўлинг, чехословак қардошларимизни Ғарб буржуазияси ва капиталистик дунëнинг тузоғидан қутқаришга боряпмиз”, дейишди. Қуролнинг инсонга берадиган озодлик ҳиссини сезган пайтимда мен 18 ярим ёшда эдим. Дивизиямиз 20 август соат 21 да Хаймашкер шаҳридан чиқиб кета бошлади. Чехословакия чегарасини ярим кечада кесиб ўтдик. Чегарада ҳеч ким қаршилик қилмади, чунки чехословак аскарлари можор аскарлари томонидан қуролсизлантирилган ва уларнинг ўрнида Можористоннинг аскарлари турарди. Улар бизни олқишлар билан қаршилади”.\nЧехословакия ишғоли 18 яшар Муҳаммад Солиҳ учун жасорат дарси бўлган эди:\n“У ерда мен олган дарс шундай бўлдики, чехословак халқи, биз у пайтда шундай дер эдик, чех ва словак демас эдик, 1968 йилда кўрган воқеалар биз 1988 йилда кўрадиган воқеаларнинг прототипи эди”.\nБундан 40 йил муқадам “Озодлик” радиоси Прага ишғоли ҳақида мана буларни гапирган эди:\n“Биринчи куннинг ўзидаëқ рус оккупантларига қарши стихияли қаршилик бошланди. Прага кўчаларида иккита совет танки ва қурол-яроғ ташийдиган икки юк машинаси ëндириб юборилди. Совет ишғолининг биринчи кунида оккупантлар тинч аҳолидан 4 кишини ўлдирди ва 180 кишини яралади.\nБратислава шаҳрида 3 киши ўлдирилди. Кошица шаҳрида 17 яшар йигит рус аскари томонидан шафқатсизларча ўлдирилди. Совет қўшинлари мактаб ўқувчиларини ўққа тутиб яралади. Либерец шаҳри аҳолиси оккупантларга қаршилик қилгани учун 6 киши отиб ташланди ва 47 киши ярадор қилинди. Кошица шаҳрида совет қўшинлари 10 кишини ўлдирди”.\nИшғолчи қўшин сафида Чехословакияга кирганлар орасида қозоғистонлик Иброҳим Исаев ҳам бор эди. Иброҳим Исаев 40 йил ўтиб бу воқеаларни босқинчилик, деб атади.\n1968 йил 21 августдан 22 августга ўтар кечаси Прагада нотинч ўтди. Оккупантлар комендантлик соати жорий қилди. Кўчалар танклар билан тўла эди. 1968 йилда Чехословакия компартияси МК аъзоси бўлган Винек Шилган эслайди:\n“Мен охиригача тушунмай қолдим. Бу танклар тинчликни таъминлайди, деган фикр қаердан пайдо бўлди ўзи. Қўпол ва бемаъни иддаони қаранг. Кўчадан бостириб кириб бизга қанақа яшаш лозимлигини ўргатишмоқчи бўлишди. 21 август куни менинг мамлакатим танклар ва бегона кийимдаги ҳарбийлар билан лиқ тўлди”.\nЎша ғайтда Прагани ишғол қилган совет генерали Александр Майоров орадан 40 йил ўтиб, мана буларни гапиради:\n“Агар 1945 йилда прагаликлар кириб борганимизда бизни олқишлашган бўлса, 21 август куни кириб борганимизда бизни лаънатлаб қарши олишди. Юзимизга тупуришди. Баъзи жойларда тўқнашувлар ҳам бўлди”.\nМамлакатнинг словаклар яшайдиган қисмида эса одамлар бироз сокин қаршилик кўрсатди, деб эслайди Муҳаммад Солиҳ:\n“Биз Братислава кўчаларида одамларнинг бир жойга тўпланиб, катта оломонга айланишининг олдини олишимиз керак эди. Бир марта кўчада турган совет танкига ёқилғи тўлдирилган шиша ("Молотов коктейли") ирғитдилар ва бунга қарши танкдагилар оломонга қараб ўқ узди. Кўплар ярадор бўлди, битта қизча ўлди. Братиславаликлар бу қизнинг жасадини “совет аскарининг қонхўрлиги намунаси сифатида” бутун шаҳар бўйлаб олиб юрди. Шаҳарнинг асфальт йўлларига катта ҳарфлар билан “Москвагача шунча км масофа бор, оқ йўл - даф бўлинглар!” каби шиорлар ёзилганди. Аммо словаклар тарафидан бизга қарши очиқ кураш бўлмади”.\nПрагада совет қўшинлари марказий телефон ва радиостанцияни эгаллади. Одамларнинг қўлидаги радиоприëмник ва транзисторлар тортиб олинди. Аммо яширин радиостанцияларнинг овозини совет ишғолчилари ўчира олмади.\n“Тунги соат тўртда дивизиямиз Братислава шаҳрига кириб борди,- эслайди Муҳаммад Солиҳ. - Шаҳар аҳли ички кўйлакларида кўчага чиққан ва нима бўлаётганини тушуна олмай, бизнинг ким эканимизни англаёлмай, гарангсиб турарди. Биз Дунай дарёсининг кўпригидан ўтиб, бир ҳашаматли қасрга кириб бордик. Унинг номи “Братиславсий Храд” бўлиб, бу ерда қачонлардир Наполеон тўхтаган экан. 1968 йил 21 августда эса бу ерда совет генерали Бондаренконинг дивизияси штаби ва биз - разведка батальони қароргоҳ қурди. Бу тарихий қасрнинг ичи ва атрофи ям-яшил чим билан қопланган эди. Биз шонли совет аскарлари бу гўзалликни саноқли дақиқалар ичида ер билан бир этдик, топтаб ташладик. Биз қасрда ерда, эски тарихий диванларда, узун ва залворли тарихий столларда, фортепианолар устида ухладик ва илк тонгда йирик калибрли пулемёт ўқлари сасидан уйғондик. Словак “аксилинқилобчилар”и қасрдан беш юз метр наридаги минорадан бизга қараб отарди. Ўқлар қасрнинг тош деворларига тегиб атрофга тош парчаларини сачратди. Ҳаммамиз қуролга ёпишдик. Аммо ўқ саслари тезда тинди. Маҳаллий радио “Жонажон Братиславанинг генерал Бондаренко тўдалари тарафидан босиб олингани” ҳақида хабар берди. Биз 18-19 яшар йигитлар учун генералга нисбатан ҳақорат бўлиб эшитилар эди ва биз бундай жасоратни кўриб ҳайрон қолганмиз”.\nГотвалд шаҳридаги яширин радиостанция хабарига кўра, чехословак болалари совет қўшинларини тошбўрон қилган. Совет аскарлари эса уларга қараб ўт очган. Оқибатда икки ëш бола ярадор бўлган.\n1968 йилнинг август ойида фин кинодокументалисти Рейо Никкило Прага ишғолини суратга олган беш фотографнинг бири бўлди. У бўйнига магнитофон осиб, кўрганларини микрофонга гапирар ва қўлидаги фотоапппаратини тинимсиз шиққиллатиб суратга олар эди.\nМана ўша фотсуратлар. Улар жуда кўп. Мана танклар. Ëнаëтган зирҳли машиналар. Буларнинг ҳаммаси жуда яқиндан туриб суратга олинган.\nСиз нега ўзингизни хатарга қўйдингиз ўша вақтда?\n“Биринчидан, мен бундай тарихий жараëн суратларга муҳрланиши зарурлигини билар эдим. Иккинчидан, мен учун совет оккупацияси бир шок бўлган эди. Чунки мен коммунизм ғояларига ишонган бир идеалист эдим. Мен совет коммунистларининг шунчаликка боришини хаëлимга ҳам келтирмаган эдим. Мен бу суратларни жуда яқиндан туриб олдим. Мен агрессорларга қарши курашда ўлишга ҳам ҳозир эдим”,- дейди Рейо Никкило.\nМана бу суратда одамлар ëқиб юборган 6 та танк акс этган . Уни қандай суратга олган эдингиз?\n“Мен бу танклардан 15 метр нарида эдим. Энг хатарлиси, ичи қурол билан тўлган юк машинаси ағдарилганда юз берди. Бир қанча одам машина тагида мажақланиб ўлди. Мен буларни иккинчи қават балконидан туриб суратга олдим. Кейин яқинроқдан суратга оламан, деб кўчага чиқишим билан ўша бинога совет ракетаси келиб тегди ва бинонинг кули кўкка совурилди. Агар мен ўша ерда бўлганимда тирик қолмас эдим”,- дейди фин кинодокументалисти.\nЎша пайтда Прагада бўлган ва кейин Францияга кетиб қолган артист Дмитрий Рафаэлский эслайди:\n“Биз Карлин маданият уйининг бир гуруҳ артистлари эдик. Ертўлада оккупантларга қарши дастурни магнит лентасига ëзиб кейин тарқатар эдик. Виногради кўчасидаги чех радиоси советлар назоратида эди. Аммо Растиваржда қанақадир эски радиостанция бор экан. Ўша ердан эфирга чиқдик. Хуллас йўлини топдик. Мен ҳатто ўшанда гармон ва гитара жўрлигида қўшиқ ҳам айтганман.\nЭй, сиз, совет аскарлари\nБиз эса бундан хурсанд эмасмиз.\nКетинг бу ердан, йўқолинг.\nМен сизга бир сир айтайин\nКонтрреволюция йўқлиги тайин.\nБоринг, кетинг бу ердан.\nШунақа қўшиқ куйладим хуллас. Ҳатто кўчаларда “Иван уйингга кет, сени Наташа кутяпти”, деган ëзувлар пайдо бўлди. Кўчаларда рус тилида сўзлаш хатарли эди. Русларга нисбатан нафрат ўта кучли бўлди”.\nШундай қилиб, Чехословакияда совет ишғоли 20 йилга чўзилди. 1989 йилда социалистик лагер, дея аталган омонат уй чок-чокидан сўкилиб адо бўлди. Москванинг темир қўли суқиб киргизган коммунизмнинг оëғи бир пасда осмондан келди.\nЧехияни ишғол қилган генерал Александр Майоров давр сабоқлари ҳақида гапиради.\n“Буëғи энди тарих. Абадийлик сувларига чўккан бир воқелик. Аммо Чехословакия воқеалари сабоғи, минг афсуски, ҳозирги сиëсий раҳбарларга дарс бўлмади”.\nЧехословакияда қолган кунларини эслар экан, Муҳаммад Солиҳ қуйидагиларни айтди:\n“Бизнинг ёнимизга ёш словак ва чехлар - артиллерия техникуми курсантлари келиб, варақалар тарқатди. Улар ўз варақаларида бизни суверен Чехословакия ишғолига барҳам беришга даъват этарди. Калта этакли кўйлак кийган гўзаллар бизга тарқатган варақаларида бизни бошлиқларимиз алдаганини англатар эдилар. Улар нажоткор эмас, ишғолчи эканимизни бизга тушунтиришга уринардилар. Улар бизга тезроқ уйларимизга қайтишимизни, бизни кутаётган севимли ёру дўстлармизга тезроқ қовушишимизни тавсия қилардилар. Улар бизни бизнинг виждонимизга қулоқ солишни маслаҳат берардилар. Улар бизни қуролсиз кишиларга қурол кўтаришнинг ғайри ахлоқий ҳаракат эканини тушунтиришга уринардилар. Бу халқ чиндан ҳам қуролсиз эди. Хуллас, бизнинг бузуқ русчада жараён этган давомли суҳбат ва баҳсларимиз бизни ерли халқ билан кутганимиздан кўпроқ яқинлаштирди. Ерликлар бизга ҳар куни пиво олиб кела бошлади. Қўмондонларимиз “ичманглар, заҳарланган бўлиши мумкин”, деб бизни огоҳлантирарди, аммо ўзлари бу пивони ичарди. Шундай қилиб, совет пропагандасининг “аксилинқилобчи чехословаклар” афсонаси секин-аста эрий бошлади. Кўриб турганимиз эшитганларимизни тўла рад қилганди. Биз у пайтларда совет қўшинларининг Чехословакияга кирганига норозилик билдириб, Қизил майдонга чиққан бир ҳовуч совет мунавварининг кичик, аммо оламшумул баёнотидан хабарсиз эдик. Лекин улар билан бизнинг фикрларимиз энди бир-бирига менгзар эди. Биз энди совет пропагандасига ишонмас эдик. Биз Чехословакияда уч ой қолдик. Можористонга 1968 йил ноябрь ойининг охирларида қайтдик”.


"Одамлар молларини қутқариш учун оловга қараб чопишди" - BBC News O'zbek\n"Одамлар молларини қутқариш учун оловга қараб чопишди"\nШанба Татаристонда "Адмирал" савдо марказидаги ёнғинда ҳалок бўлганлар хотирасига мотам куни деб эълон қилинди.\nМасжид ва черковларда марҳумлар ҳаққига дуолар ўқилмоқда.\nСавдо марказининг вайроналари остидан жами 17 жасад топилган, улардан 10 тасининг шахси аниқлангани айтилмоқда.\nЁнғинга гувоҳ бўлганлардан бири савдо маркази рўпарасида яшовчи қозонлик блоггер Александр Уразов тижоратчилар молларини сақлаб қолиш учун олов домига қараб югуришгани, бино ичкарисига қўймаган полициячи ва ёнғин ўчирувчилар билан жанжаллашганларидан ҳайратланганини ёзади.\n"Олов осмонга ўрлайди, одамлар эса ҳеч бир қўрқувсиз хитой жинсилари, синтетик пардалар ва ички кийимларни олиб чиқиш учун ичкарига югуришди. Албатта, кўпчиликда қарз ва кредитлар бор. Лекин ҳаёт улардан кўра қадрлику?", дейди у.\nАли Усмонов Қозон бозорида оёқ кийимларини сотиш билан шуғулланган. Бу билан иккинчи марта унинг молларига ўт тушиши. 2,5 миллион рубл қарзи бор.\n"Бундан олдин "Новая Тура" савдо марказида товарларим ёниб кетганди. Мен яна кредит олиб "Адмирал"га келгандим. Директор икки ой арендани қисқартирди. Лекин яна мана бу! Ҳатто ҳужжатларим бўлган сумкамни олишга улгурмадим. Мана шу курткам билан қолдим",- дейди у эгнини кўрсатиб.- "Бугун банкка қўнғироқ қилдим. Ҳеч қандай енгиллик ҳақида гап бўлиши мумкин эмас. Нима учун бундай жазо! Қандай яшаш, қаерга бориш, нима қилиш керак энди?".\nАйтилишича, ёнғин биринчи қаватдаги қаҳвахонадан бошланган. 11 март 12:54 да ёнғин ҳақида хабар берилган бўлса, кечга бориб ўчирилгани айтилади. Бутун Қозон осмонини улкан тутунлар қоплаган. Саноқли дақиқалар ичида 4 минг квадрат метр жойни олов қоплаб олди. Бир соатдан сўнг том қулаб, бино вайрон бўлди, деб айтади гувоҳлар.\n650 га яқин киши эвакуация қилинган, шифокорларга мурожаат қилган 200 дан ортиқ кишининг 13 таси ис газидан заҳарланган ва куйган.\nБино қулаб тушиб, вайроналар остида одамлар қолгани аён бўлгач, оломон бир неча лаҳза сўзсиз қолди, сўнгра ҳамма ёқни йиғи товушлари эгаллади.\nОйгул Исломованинг қизи ҳар куни мактабга кетаётиб, савдо марказидан егулик сотиб олган. Ёнғин ҳақида эшитгач, онаси қизига телефон қилиб жавоб ололмагач, майдонга қараб чопади. Бахтига, қизи фожеадан ярим соат олдин чиқиб кетган экан.\nЛекин вайроналар остида қолганларнинг яқинлари ёрдам сўраб илтимос қилишарди. Кимдир йиқилиб тушган, кимдир орада қолиб кетган", дея тасвирлайди Би-би-си мухбири.\nАёллар кийими, ёқалик пўстинлар билан савдо қилувчи Лилия Черникова "ёнғин фақат бир томонда бўлганди, кейин қаттиқ овоз чиқди ва олов тезликда бошқа бинога ўтиб кетди", дейди.\nЛилия ва унинг ёрдамчиси молларинии қутқаришга ҳаракат қилишади, кейин тутун ва олов оралаб югуришган. Лилия ташқарига чиққанда ёрдамчисини топа олмаганини айтади.\nВайроналар орасидан фавқулодда хизмат подполковниги Сергей Костиннинг жасади топилади. Бино қулаётганини кўриб, ташқарига биринчи бўлиб ёрдамчиларини чиқаради, ўзи чиқмоқчи бўлганда том босиб қолади.\nТатаристон ҳукумати ҳалок бўлганларга 1 миллион рубл, жароҳат олганларга 200-400 минг рубл товон пули беришни ваъда қилган. Бироқ ёрдам фақат Россия фуқароларига берилади, рўйхатда озарбайжонлик, ўзбекистонлик ва туркманистон ва тожикистонлик фуқаролар ҳам бор, улар товон пули олишолмайди.\nМосквадаги ҳуқуқ фаоли Баҳром Ҳамроевнинг айтишича, ҳалок бўлганлар орасида қашқадарёлик ва сурхондарёлик тужжор йигитлар бўлишган. Уларнинг жасадларини ватанларига қайтариш учун ўзбекистонлик меҳнат муҳожирлари пул йиғаяптилар.\nФото муаллифлик ҳуқуқи MCHS\n"Адмирал" 2011 йил очилган. Ҳодисага ёнғин ўчириш тизимининг носозлиги сабаб бўлган. Бироқ тадбиркорлар буни рад қилмоқдалар. Ҳар бир бурчакда ёнғин ўчириш воситалари борлигини айтишади.\nШунингдек, ўша куни бутун туманда сув даражаси паст бўлган. Ёнғинни тикучарлар орқали ўчиришга тўғри келган.\nБу билан Қозонда учинчи кийим-кечак бозорининг ёнишидир. Илгариги ёнғинларда қурбонлар бўлмаган.\nАйни пайтда арендачилар вакиллари шаҳар расмийлари билан учрашганлар, уларга янги жой ваъда қилинган. Лекин ҳамма тижоратчилар пулсиз қолишган.\nАдмирал вайроналари ўрнида уч сменада қидирув, тозалаш ишлари кетмоқда. Бедарак йўқолганлар қидирилмоқда.\nШунингдек, суриштирув идораларига кўра, ёнғин қассддан содир этилган бўлиши ҳам мумкин.\nСавдо маркази учун масъул Гусейн Қаҳрамонов 11 майгача ҳибсда қолдирилган.\nАудио "Ҳали бирор муҳожир товон пули олганини эшитганим йўқ"\n‘Қозондаги вайроналар остида 30 инсон бўлиши мумкин’


Ўзбекистон қуролли кучлари ўзининг 15 йиллигини нишонлади\n18 январ 2021, Тошкент вақти: 00:07\n14 январ куни кутилганидек, Ўзбекистон қуролли кучлари Олий бош қўмондони, президент Ислом Каримов мамлакат ҳарбийларини байрам билан қутлади. Сана муносабати билан пойтахт ва вилоятларда турли концерт дастурлари уюштирилди, давлат оммавий ахборот воситалари орқали ҳарбийлар ўз шарафига мақтовларни эшитишди.\nЎзбекистон президенти Ислом Каримовнинг байрам табриги ҳам давлат телевидениеси орқали ўқиб эшитирилди. Ўзбекистон армиясининг жанговар таёргалигидан мамнунлигини билдирган Олий бош қўмондон қуролли кучларнинг терроризмга қарши кураш жанговар бўлинмаларига алоҳида эътибор қаратиш зарурлигини таъкидлади.\nАммо Президент Каримов армия фаолиятини яхшилаш бўйича янги таклифлар киритмади. Президент ўз табригида Ўзбекистон армияси хорижий мамлакатлар билан ҳамкорлик масаласида биринчи галда Россияга кўпроқ аҳамият бераётганини алоҳида қайд этди.\nОлий бош қўмондонга кўра, Ўзбекистон ўғлонлари учун мамлакат армиясида хизмат қилиш уларнинг орзусига айланди. Ўзбекистонда ёшларнинг армияда хизмат қилиши давлат ва ҳуқуқ-тартибот идораларига ишга жойлашишлари учун уларга қўйилган талабдир.\nМарказий Осиё давлатлари ичида энг серҳарж ва кўп сонли Ўзбекистон армиясида тахминан 60 минг ҳарбий хизмат қилади. АҚШ Марказий разведка бошқармаси маълумотларига кўра, Ўзбекистон ҳукумати армия таъминоти учун йилига камида 200 миллион АҚШ доллари сарфлайди.\nТаҳлилчи Тошпўлат Йўлдошевга кўра, Ўзбекистон армиясига қилинаётган бундай улкан харажатлар мавжуд таҳдидга мос эмас.\n“Ўзбекистон ялпи ички махсулот миқдорининг 5 фоиздан зиёдини армияга сарфлайди. Ушбу кўрсаткич бўйича Ўзбекистон собиқ шўролар ҳудида етакчилик қилади”, – дейди Т. Йўлдошев.\nУнга кўра, Ўзбекистон ҳукуматининг армия доҳил, куч тизимларга алоҳида аҳамият бериши режимнинг айнан куч тизимларига таянганини кўрсатади.\n2005 йил 13 май куни Андижонда содир бўлган ғалаён шоҳидларига кўра, намойишни қонли бостириш чоғида Ўзбекистон армияси ҳам жалб қилинган.


07 июн 2020, Тошкент вақти: 06:43\nТошкентдаги "Кўкча Текстиль" корхонаси.\nЎзбекистондаги текстил корхоналири 2018 йилги пахта терими мавсумида тажриба тариқасида хом ашёни тўғридан-тўғри фермерларданг сотиб олиш ҳуқуқига эга бўлади. Бу борадаги фармонни президент Мирзиёев имзолагани тўғрисида “Ўзбекистон 24” телеканали 14 декабрда хабар берди.\nТекстиль ва тикувчилик-тўқимачилик саноатини тезкор ривожлантириш чора-тадбирлари назарда тутилган фармонда айтилишича, текстиль корхоналари фермерлар билан шартнома асосида қанча пахта сотиб олиниши ва пахта нави ҳақида келишиб оладилар. Шартнома тузилганидан сўнг корхона фермерга аванс тариқасида келишилган нархнинг 60 фоизини беради.\nХабарда айтилишича, бу билан текстиль корхоналари пахта етиштириш ва териш жараёнини нав танлашдан бошлаб сифат даражасигача назорат қилиш имкониятига эга бўлади.\nФармон билан текстиль саноатини ривожлантириш учун 20 тадбирдан иборат бўлган “йўл харитаси” ҳам тасдиқланган.\nЎзбекистонда бугунги кунда текстиль саноати соҳасида 7 мингга яқин корхона фаолият юритмоқда. Улар йилига 1,5 миллион тонна пахта толаси ишлаб чиқариш қувватига эга. Мазкур пахта толасининг 60 фоизи Ўзбекистонда ишлатилади.\nФарғона вилоятига сафар қилган президент Шавкат Мирзиёев "фаолиятида сусткашликка йўл қўйгани учун" Тошлоқ тумани ҳокими Шуҳратжон Абдусаломовни вазифасидан озод этиш бўйича кўрсатма берган.\nФарғона вилоятидаги Expo Kollor Prin Teks пахта-тўқимачилик кластери раҳбари Абдуқаҳҳор Абдувоҳидович Жўрабоев Тошлоқ туманининг янги ҳокими этиб тайинланган.\nФарғона вилоят ҳокими Шуҳрат Ғаниевнинг ишдан олиниши тўғрисидаги хабарлар эса тасдиғини топмади.\n6 июнь куни бир қатор маҳаллий сайтлар Ғаниевнинг ишдан олингани, ўрнига Молия вазири ўринбосари Аҳадбек Ҳайдаров тайинлангани ҳақда ёзган.\nКейинчалик бу хабарлар тасдиқланмади ва сайтлардан олиб ташланди.\n1 июн куни Бош вазир Абдулла Арипов билан учрашувда сўхликлар "Ғаниев кетсин", деб талаб қилган эди.\nЎзбекистон президенти Шавкат Мирзиёев ҳокимлар жойлардаги вакили эканини таъкидлаб келади.\n6 июнь куни Фарғонада фаоллар билан йиғилишда Ўзбекистон президенти Шавкат Мирзиёев Сўх воқеаларини тилга олган.\n"Кун.уз" нашри хабарига кўра, мажлисда президент Мирзиёев Сўхдаги воқеалар қирғиз халқи билан алоқаларга таъсир қилмаслигини таъкидлаган.\n"Кейинги йилларда қўшни давлатлар билан чегарадош жойлардаги кўп муаммоларни ҳал қилишга эришдик. Сўхдаги воқеалар қирғиз халқи билан дўстлигимизга, борди-келдимизга, режаларимизга таъсир қилмаслиги керак. Вазмин, сабр-тоқатли, меҳр-оқибатли бўлишимиз зарур. Қўшничилик - минг йилчилик. Халқларимиз елкадош бўлиб, бир-бирини ҳурмат қилиб яшаши керак», - деган президентнинг сўзларидан иқтибос келтирган "Кун.уз".\n"Мақтов керак эмас"\nЎз маърузасида Мирзиёев Фарғонага халқ билан очиқча гаплашиб, муаммоларни биргаликда ҳал этиш, одамларнинг оғирини енгил қилиш мақсадида келганини таъкидлаган.\n"Мен қисқа, сизлар кўпроқ гапирсаларингиз тўғри бўлади. Мақтов керак эмас. Президентга энг катта мақтов бўлиб бўлган - бу халқ ишончи. Ҳали энди биринчи қадамларни қўйяпмиз. Келиб, қарсак эшитиб кетиш менгаям осон. Лекин бундан натижа бўлмайди. Туманларга ўзим боришимнинг сабаби - одамларнинг яшаш шароитларини юрагимдан ўтказиб, аниқ чоралар кўриш, ислоҳотлар узоқ-узоқ жойларда ҳам натижа беряптими, қуйи тизимдаги раҳбарлар садоқат билан, жон куйдириб ишлаяптими, деган саволларга жавоб топиш. Ҳар куни бундай учрашув бўлмайди. Аччиқ-аччиқ масалаларни қатъий қўйинглар», - деган президент.\nСўхда сув устида келиб чиққан жанжал ортидан бош вазир Абдулла Арипов билан учрашувда маҳаллий аҳоли ҳокимларни ўзгартириш, яйловлар масаласини ҳал қилишни талаб қилганди.\nАйни пайтда ҳукумат Сўхни ривожлантириш бўйича президент қарори лойиҳаси тайёрланаётгани ва бу лойиҳа асосида қарийб 1 триллион сўм маблағ ажратиш кўзда тутилганини билдирган.\nЎзбекистон Санитария-эпидемиологик осойишталик агентлиги мамлакатда коронавирусга қарши кўрилаётган карантин чоралари 15 июндан кейин ҳам сақланиб қолинишини маълум қилди.\nАгентлик раҳбари ўринбосари Ботир Қурбонов 5 июнь куни Тошкентда ўтказилган брифингда Ўзбекистонда карантин чораларининг буткул тугатилиши минтақа ва дунёдаги вазиятга боғлиқ бўлиб қолишини айтди.\n"Касаллик қачонки бутун дунёда бутунлай тугади, деб эълон қилингандан кейингина чеклов ва тадбирлар бутунлай олиб ташланиши мумкин", деди Санитария-эпидемиологик осойишталик агентлиги раҳбари муовини Қурбонов.\nЎзбекистонда 6 июнь соат 10:00 ҳолатига кўра коронавирусга чалинганлар сони 15 кишига кўпайиб, 4022 нафарга етди.\nБу ҳақда Ўзбекистон Соғлиқни сақлаш вазирлиги хабар берди.\nВазирликка кўра, янги касалланиш билан боғлиқ 4 холат Карантин марказидаги фуқаролар орасида аниқланган.\nКоронавирус билан боғлиқ янги холатлар орасида Россиядан кириб келган юк ташувчи ҳайдовчилар ҳам бор.\nS&P Global Ratings халқаро кредит рейтинг агентлиги 5 июн куни эълон қилган ҳисоботида Ўзбекистоннинг суверен кредит рейтинги прогнозини "барқарор"дан "салбий"га ўзгартирди.\nБундай хулоса ҳисоботда коронавирус пандемиясининг иқтисодиётга салбий таъсири ҳамда инвестицион лойиҳаларни молиялаштириш учун жалб қилинаётган маблағлар ҳисобига Ўзбекистоннинг давлат ташқи қарзи сўнгги 12 ой давомида сезиларли ўсгани билан изоҳланган.\nS&P ҳисоботида Ўзбекистоннинг ташқи қарзи юқори суръатлар билан ўсишига қарамай у билан боғлиқ хатарлар ҳануз паст даражада эканлиги ҳам айтилган.\n2020 йил 1 июнь ҳолатига Ўзбекистоннинг ташқи қарзи 16,9 миллиард АҚШ долларни ёки ялпи ички маҳсулотга (ЯИМ) нисбатан 29,2 фоизни ташкил этмоқда.\nБу 2017 йилга нисбатан икки баробар кўпдир. Ўтган йили Ўзбекистон Марказий банки мамлакатга 624 млн доллар тўғридан-тўғри соф инвестиция келгани ҳақда хабар берганди.\nБу рақам 2017 йилга нисбатан 3 мартага камдир.\nХитой билан Ўзбекистон ўртасида Қозоғистонни айланиб ўтган автомобиль-темирйўл қатнови очилди. 5 июнь куни Хитойнинг Ланчжоу шаҳридаги логистик марказдан Тошкентга контейнер поезди йўлга чиққан.\nChinalogist.ru сайти хабарига кўра, мазкур поезд Шинжоннинг Қашқар шаҳригача келади. Кейин ундаги юклар автомашиналарга юкланиб, Хитой-Қирғизистон чегарасидаги “Эргаштом” назорат-ўтказиш маскани орқали Ўш шаҳрига келади. Ўшдан юклар яна поездга юкланиб, Тошкентга йўлланади.\nХитойдан Тошкентга келаётган илк поезд қиймати 2 млн 600 минг долларга тенг бўлган 230 тонна электрон жиҳозлар етказиши, қайтишда Ўзбекистондан қиймати қарийб 1 миллион долларга тенг бўлган, пахта толасидан тўқилган 525 тонна мато олиб кетиши айтилмоқда.\nХитойни Марказий Осиё билан боғловчи бу янги йўлак келажакда Ўзбекистондан Туркманистонга, Туркманистондан Каспий орқали Туркияга, кейин эса Европага узаниши режаланган. Шу тариқа хитойликлар ўз юкларини Қозоғистон ва Россияни айланиб ўтган ҳолда, Европага етказиб беришни мўлжалламоқдалар.\nЎзбекистон Энергетика вазирлиги тизимидаги “Ўзбекгидроэнерго” АЖ Қашқадарё вилоятининг Оксу дарёсида учта гидроэлектростанциясини лойиҳалаштириш ва қуриш учун халқаро тендер эълон қилди. Бу ҳақда Энергетика вазирлиги матбуот хизмати маълумот тарқатди.\nҚайд этилишича, ушбу учта ГЭСнинг умумий қуввати 24 МВтга тенг бўлади: 6 МВт – “Работ”, 8 МВт – “Чаппасуй” ва 10 МВт – “Тамсуш” ҳамроҳлик қиладиган электр узатиш тармоғи (35-110 кВ ва 22 км) ва умумий қуввати 1 МВт мини-гидроагрегатлар.\n“Очиқ танлов савдолари (Халқаро эълон) ОТБнинг “Бир босқич: икки конвертли” тендер савдосига мувофиқ ўтказилади ва тендер ҳужжатларида кўрсатилганидек, танлов ҳуқуқига эга бўлган мамлакатларнинг барча савдо иштирокчилари учун очиқ”, дейилади вазирлик хабарномасида.\nЎзбекистон миллий энергетика стратегиясига кўра, 2030 йилга бориб электр энергиясининг тўртдан бири қайта тикланадиган энергия манбаларидан ишлаб чиқарилади. Стратегияда ўн йил ичида 30 ГВт гача қўшимча энергия қувватлари, шу жумладан 3,8 ГВт гидроэнергетика, 5 ГВт қуёш энергиясини ва 3 ГВт гача шамол энергиясини кенгайтириш кўзда тутилади. Ушбу режалар, Энергетика вазирлиги қайдича, Ўзбекистоннинг минтақавий ва халқаро энергия бозорларидаги ортиб бораётган роли билан боғлиқ.\n2019 йил октябрь ойида Осиё тараққиёт банки Ўзбекистонда умумий ишлаб чиқариш қуввати 25 МВт бўлган гидроэлектростанцияларни қуриш учун 60 миллион доллар миқдорида маблағ ажратишни маъқуллаган. Лойиҳанинг умумий қиймати 75,3 миллион долларни ташкил этади, қурилишни 2023 йил охирида якунлаш режалаштирилган.\nCOVID-19 инфекциясига қарши кураш доирасида Ўзбекистонга Канада томонидан 250 минг Канада доллари (185 минг АҚШ долларига тенг) ажратилади. Бу ҳақда Канада Ташқи ишлар вазири Франсуа-Филипп Шампан 4 июнь куни ўзбекистонлик ҳамкасби Абдулазиз Комилов билан бўлган телефон суҳбатида билдирган.\nЎзбекистон ТИВ маълумотига кўра, икки дипломат суҳбати чоғида Ўзбекистон-Канада муносабатларининг ҳолати ва фаоллаштириш истиқболлари, халқаро ташкилотлар доирасидаги ҳамкорлик масалалари кўриб чиқилган.\nТашқи сиёсат идоралари раҳбарлари томонидан савдо-иқтисодий ва инвестицион ҳамкорликни ривожлантириш масалаларига алоҳида эътибор қаратилган. Канада бизнесининг Ўзбекистон бозорига фаол кириши ва қайта тикланадиган энергия, саноат ва қишлоқ хўжалиги соҳаларида юқори технологияли инвестиция лойиҳаларини амалга оширишдан манфаатдорлик изҳор этилган.\nВазирлар Афғонистон масалалари юзасидан ҳам фикр алмашганлар. Томонлар Афғонистондаги вазиятни тинч йўналишга тезроқ ўтиши, мамлакатни Марказий Осиёдаги савдо-иқтисодий ва инфратузилма жараёнларига жалб этиш зарурлигини таъкидлаганлар.\nКоронавирусга чалинганлардан 10 нафари оғир аҳволда қолмоқда\nБеморлардан 3087 нафари соғайган, 16 нафар бемор вафот этган.\nСоғлиқни сақлаш вазирлиги 5 июнь соат 10:00 ҳолатига кўра, Ўзбекистонда коронавирусга чалинганлар сони 3965 нафарга етганини билдирди. Бу 4 июнь соат 23:00даги ҳолатга нисбатан беморлар сони 26 нафарга кўпайганини англатади.\n“Янги касалланиш ҳолатларининг 12 нафари Карантин марказидаги (барчаси хориждан келган) фуқаролар орасида, 5 нафари Самарқанд вилоятида ҳамда яна 5 нафари Навоий вилоятида коронавирусга чалинганлар билан мулоқотда бўлиб карантинга олинган фуқароларда, 2 нафари Сирдарё вилоятида ҳамда 1 нафари Тошкент вилоятида Россиядан чегара пост орқали юртимизга кириб келган халқаро юк ташувчи автомашина ҳайдовчиларида, қолган 1 нафари эса Тошкент шаҳрида аҳоли орасида аниқланган”, - дейилади хабарда.\nАйни пайтда беморлардан 3087 нафари соғайган, 16 нафар бемор вафот этган.\nҲозирда касалхоналарда 862 нафар бемор даволанмоқда. Улардан 9 нафари оғир, 1 нафари эса ўта оғир аҳволда.\nBloomberg: Ўзбекистонда жорий йилда ишсизлик даражаси 16 фоиздан ошади\nЎзбекистонга қайтиш учун Россия-Қозоғистон чегарасида тўпланиб турган мигрантлар.\nХалқаро валюта фонди Ўзбекистонда жорий йилда ишсизлик даражаси 16,5 фоизга етиши мумкинлигини билдирди. Бу ҳақда Bloomberg хабар берди.\nХабарда айтилишича, аввалроқ Ўзбекистонда ишсизлик жорий йилда 8,9 фоизга етиши прогноз қилинган эди. Агентликнинг ёзишича, Ўзбекистон ҳукумати ишсизлик кўрсаткичини расман бундан озроқ қилиб кўрсатмоқда.\nТошкентдаги Ma’no тадқиқотлар ташаббуси маркази директори Бахтиер Эргашев: “Агар бу одамлар иш топа олмаса, мамлакатда ижтимоий таранглик кучаяди”, - деб ҳисоблайди.\nBloomberg агентлигининг ёзишича, ишсиз қолганларнинг асосий қисми Россиядан қайтган меҳнат муҳожирларидир.\n“Чегаралар очилган тақдирда ҳам ишсизлар сўнгги ўн йилдан бери энг улкан инқирозни бошдан кечираётган ва иқтисодий жиҳатдан сустлашган Россиядан иш излайди”, - дейилади хабарда.\nАгентликнинг ҳисоб-китобича, жорий йилда Россиядаги муҳожирлар Ўзбекистонга жўнатилаётган пул миқдори ҳам камида икки баробарга камаяди.\nСўхдаги муаммоларни бартараф этишга 1 триллион сўм ажратиш режалаштирилмоқда\nМожаро чоғида Ўзбекистон томонидан 187 киши жароҳатланган.\nСўх туманидаги ижтимоий-иқтисодий муаммоларни бартараф этиш учун 1 триллион сўмга яқин маблағ ажратиш юзасидан президент қарори лойиҳаси тайёрланмоқда. Бу ҳақда Сўх туман ҳокимияти матбуот хизмати хабар берди.\nХабарда таъкидланишича, Сўхга 2 июнь куни борган ҳукумат аъзоларидан иборат гуруҳ мавжуд муаммоларни икки кун давомида ўрганган.. Натижада муаммоларни бартараф этиш юзасидан махсус дастур лойиҳаси ишлаб чиқилган.\n“Дастурда Сўх — Риштон йўли ва бошқа мавжуд муаммоларни бартараф этиш мақсадида таклифлар билдирилди”, - дейилади хабарда.\nБундан ташқари Сўхда 2020 йил давомида 4,5 минг янги иш ўринларини яратиш учун умумий қиймати 101 миллиард сўм бўлган 73 лойиҳа амалга ошириш режалаштирилган. Сўхлик ёшлар учун Ўзбекистон олийгоҳларидан 500та ўрин квота сифатида ажратилади.\nХоразмда яна кучли шамол бўлди. Симёғочлар ағдарилиб, томлар учди\nХоразм ҳудудий электр тармоқлари жамоатчиликка эълон қилган суратлардан бири.\nХоразм ҳудудий электр тармоқлари ширкатининг маълум қилишича, 4 июнь куни тушдан кейин Хоразм вилоятининг қатор туманларида кучли шамол оқибатида дарахтлар ва симёғочлар ағдарилган.\nШамол тезлиги баъзи жойларда 65-70 км/соатни ташкил қилган. Шамол натижасида уйларнинг енгил конструкцияли томлари ҳам учиб кетган.\nХоразм ҳудудий электр тармоқлари Хазорасп ва Урганч шаҳарларидан олинган фотосуратларни ҳам жамоатчиликка тақдим этган.\nKun.uz нашрининг ёзишича: “қисқа вақт давом этган кучли шамол натижасида жабрланганлар ҳақида ҳозирча маълумот йўқ”.\nФавқулодда вазиятлар вазирлиги ҳозирча бу ҳақда маълумот бермади.\nХоразм вилоятида 26 апрель ва 17 май кунлари ҳам кучли шамол юз бериб, бинолар томига зарар етган эди.\n27 апрель куни Бухоро, Навоий, Самарқанд ва Қашқадарё вилоятларида кузатилган кучли бўрон оқибатида бир киши вафот этиб, 41 киши жароҳат олган эди.\nНарпайда пиёда ҳайдовчини уриб ўлдирди\nҲайдовчини уриб, ўлимига сабабчи бўлган 27 ёшли йигит узоқ йилга қамалиши мумкин.\nСамарқанд вилояти Нарпай туманида пиёда ўзини туртиб ўтган Damas ҳайдовчисини уриб, унинг ўлимига сабабчи бўлди. Бу ҳақда Ички ишлар вазирлиги ҳузуридаги Тергов департаменти 4 июнь куни хабар берди.\nМаълум қилинишича, 1 июнга ўтар кечаси Нарпай туманидаги “Самарқанд” автошоҳбекатида 47 ёшли Ш.У., Damas автомашинасида қўққисдан 27 ёшли Д.Р.,нинг ўнг елкасидан туртиб ўтган.\nБунинг оқибатида юзага келган жанжалда 27 ёшли йигит 47 ёшли ҳайдовчинининг юзига мушт туширган. Ҳайдовчи ерга йиқилиб, тан жароҳати олган.\nҲайдовчи Ш.У., Нарпай туман тиббиёт бирлашмасига ётқизилган. Ҳолат юзасидан Д.Р.,га нисбатан Ўзбекистон Республикаси Жиноят кодексининг 104-моддаси 1-қисми(Қасддан баданга оғир шикаст етказиш) билан жиноят иши қўзғатилган.\nАммо 2 июнь куни ҳайдовчи кўрсатилган тиббий муолажаларга қарамай туман тиббиёт бирлашмасида вафот этган.\n“Шу сабабли жиноят иши ЖКнинг 104-моддаси 3-қисми “д” бандига (жабирланувчининг ўлимига олиб келган қасддан баданга оғир шикаст етказиш) қайта малакаланган. Р.Д., гумон қилинувчи тариқасида жалб қилиниб, процессуал тартибда ушланган. Ҳозирда дастлабки тергов ҳаракатлари давом эттирилмоқда”, - дейилади хабарда.\nТИВ Россиядаги ватандошлардан рус-қозоқ чегарасидаги НЎПларда тўпланмасликни сўради\n“Маштаково” назорат-ўтказиш маскани яқинида пайдо бўлган ўзбек муҳожирлари лагери.\nЎзбекистон Ташқи ишлар вазирлиги Россия ҳудудида юрган ўзбекистонликлардан Россия-Қозоғистон чегарасидаги “Маштаково” назорат-ўтказиш пункти ёки мазкур икки давлат чегарасидаги бошқа чегара пунктларига боришга уринмасликни, ҳозирда бўлиб турган жойларида қолишни ва барча карантин чораларига қатъий риоя қилишни илтимос қилди.\nВазирликнинг бу илтимосига Россия-Қозоғистон чегарасидаги “Маштаково” назорат-ўтказиш пункти яқинида 300 га яқин ўзбекистонлик тўпланганига оид маълумотлар сабаб бўлган. Бу маълумотлар, маълум қилинишича, вазирликка Ўзбекистоннинг Россия ва Қозоғистондаги дипломатик ваколатхоналаридан келиб тушган.\n“Мазкур масала мамлакатимизнинг Москва ва Нур-Султон шаҳарларидаги элчихоналари, Қозон ва Ақтау шаҳарларидаги бош консулхоналари томонидан назоратга олинган, Россия ва Қозоғистоннинг ваколатли органлари билан музокаралар олиб борилмоқда”, дейилади ТИВ хабарномасида.\nҚайд этилишича, ТИВ Оператив штаби ушбу вазият тўғрисидаги маълумотни ҳар томонлама кўриб чиқиш учун Республика махсус комиссиясига юборган. Вазирлик Махсус комиссия қарори тўғрисида алоҳида маълумот берилишини билдирган.\nЖорий йил 25 майидан буён Россиянинг турли шаҳарларидан 8 та чартер рейси уюштирилганини эслатиб ўтган ТИВ ҳозирги пайтда Махсус комиссия томонидан Россиянинг турли ҳудудларидан ўзбекистонликларни олиб келиш учун қўшимча чартер рейсларини амалга ошириш масаласи кўриб чиқилаётганини, Россиянинг турли ҳудудларидаги шаҳарларга чартер рейслари ташкил қилиш устида ишлар давом этаётганини урғулаган.\nРус-қозоқ чегарасидаги “Маштаково” назорат-ўтказиш пункти яқинида йиғилаётган ўзбек муҳожирлари ва уларнинг муаммолари ҳақида Озодлик аввалроқ хабар қилган.\nРеспублика махсус комиссияси масжидларнинг очилиш санасига ўзгартиш киритди\nЎзбекистонда масжидлар 2020 йил 8 июнидан бошлаб фақат “яшил” ҳудудларда фаолиятини бошлайди. Бу ҳақда Республика махсус комиссияси 4 июнь куни тарқатилган изоҳида қайд этилган.\nАввалроқ махсус комиссия “Яшил” ҳудудларда 5 июндан бошлаб масжидлар ва бошқа диний ташкилотлар фаолиятига рухсат берилиши ҳақида маълумот тарқатганди.\nКомиссиянинг кейинги изоҳига кўра, 5-8 июнь кунлари диний муассасаларда (масжидлар, черковлар) уларнинг фаолияти қайта йўлга қўйишда хавфсизликни таъминлаш учун бир қатор тайёргарлик чоралари кўрилади. Айтилишича, ушбу чора-тадбирлар диний муассасаларни санитария-эпидемиология меъёрлари ва қоидалари талабларига қатъий мослаштиришга қаратилган.\nМазкур чораларга дезинфекция қилиш, ижтимоий масофани сақлашни (камида 1,5 -2 метр) таъминлаш учун зарур бўлган махсус белгилар, зарур жиҳозлар (пирометрлар, санитария ва дезинфекциялаш воситалари, санитария гиламлари ва бошқалар) билан таъминлаш, диний муассасалар ишчилари билан ўқув семинарлари ва бошқалар киради.\nМахсус комиссия 8 июндан санитария-эпидемиология меъёрларига қатъий риоя қилган ҳолда (ҳимоя ниқобларини мажбурий кийиш шарти билан), шунингдек, ижтимоий масофа сақлаган (ташриф буюрувчилар орасидаги масофа камида 1, 5-2 метр) ҳолда намоз ўқиш мумкин бўлишини эслатган., шу билан бирга фуқароларнинг касалликни номаълум манбалардан юқтириши ва аҳоли ўртасида коронавирус инфекцияси тарқалишининг олдини олиш мақсадида ҳозирча оммавий диний тадбирлар (жума намози, якшанба ибодатлари ва бошқалар) ташкил этиш тақиқланишини қўшимча қилган.\nКоронавирусга чалинганлар сони 3900 нафардан ошди\nЎзбекистонда коронавирус инфекцияси қайд этилганлар сони, 4 июнь соат 17:00 ҳолатига кўра, 3909 нафарга етди. Бу ҳақда Соғлиқни сақлаш вазирлигининг жамоатчилик билан алоқалар бўлими маълумот тарқатди.\nССВга кўра, янги касалланиш ҳолатларининг барчаси Навоий вилоятида аниқланган.\nАйни пайтда Ўзбекистонда коронавирусдан соғайганлар сони 3082 кишини ташкил этмоқда. 811 нафар беморнинг эса муолажаси давом этяпти.\nХасталик ёйила бошлаганидан бери инфекция юқтириб олгани ортидан оламдан ўтганлар сони 16 нафарга етган.\nСўх туман ҳокимлигида ўтказилган мажлисдан лавҳа, 2020 йил 3 июни.\nЎзбекистонда олий таълим муассасаларига кириш учун абитуриентлар 15 июндан 15 июлгача ҳужжат топшириши мумкин. Бу ҳақда бош вазир ўринбосари Беҳзод Мусаев бошчилигида 4 июнь куни Тошкентда ўтган брифингда маълум қилинди.\nҚайд этилишича, абитуриентлардан ҳужжатлар кечаю кундуз 24 соат давомида фақат 2 усулда - ДТМ сайти ҳамда my.gov.uz портали орқали онлайн қабул қилинади:\nБунда абитуриентларга уйдан чиқмаган ҳолда мобиль телефон (компьютер) ёрдамида онлайн рўйхатдан ўтиш имконияти яратилади.\nМаълумотларга кўра, олий таълим муассасаларига қабул кўрсаткичлари таълим йўналишлари ва ўқитиш тили кесимида ДТМ ҳамда муайян олий таълим муассасасининг расмий веб-сайтларида эълон қилинади.\n2020-2021 ўқув йили учун истисно тариқасида қабул тест синовлари мажбурий фанларсиз (она тили, Ўзбекистон тарихи ва математика), 2 та мутахассислик фанидан ўтказилиши ҳақида Озодлик аввал хабар қилган.\nБугунги брифингда билдирилишича, кириш имтиҳонлари (тест) 25 июлдан 20 августгача ўтказилади.\nМутахассислик фанларидан баллар эса қуйидагича белгиланади:\n1-блок - 30 та савол, ҳар бир тўғри жавобга 3.2 балл берилади, жами 96 балл тўплаш мумкин;\n2-блок - 30 та савол, ҳар бир тўғри жавобга 3.1 балл берилади, жами 93 балл берилади.\nЎзбекистонда белгиланган таълим сифати талабларига жавоб бермаганлиги учун 55 та (6,5%) мактаб аттестациядан ўтмаган ва аккредитацияланмаган. Бу ҳақда Вазирлар маҳкамаси ҳузуридаги Таълим сифатини назорат қилиш инспекцияси бошлиғининг маслаҳатчиси Феруза Мадраҳимова Телеграм-канали орқали маълум қилди.\nМулозиманинг ёзишича, жорий йилда 858 та мактаб аттестациядан ўтказилган,\nаттестациядан ўтган мактабларнинг 803 таси (93,5%) аккредитацияланган.\nАттестациядан ўтмаган мактабларда аниқланган камчиликларни бартараф этиш бўйича Халқ таълими вазирлигига 3 та тақдимнома киритилган. Мактаблар фаолиятида аниқланган 7657 та камчиликлар бартараф этилган.\nЎқувчиларнинг умумий ўзлаштириш даражаси Андижон вилоятида 68 фоизни, Сирдарё вилоятида 67 фоизни, Наманган вилоятида 66 фоизни, Жиззах ва Тошкент вилоятларида 65 фоизни ташкил этган. Қайд этилишича, булар Республика кўрсаткичидан пастдир.\nБеморлардан 11 нафарининг аҳволи оғир.\nСоғлиқни сақлаш вазирлигининг билдиришича, 4 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 3874 нафарни ташкил этмоқда. Бу 3 июнь соат 23:00даги ҳолатдан 31 кишига кўпдир.\nЯнги касалланиш ҳолатларининг 20 нафари Қозоғистондан чегара пости орқали Ўзбекистонга келганидан сўнг карантин марказида сақланаётганлар орасида аниқланган.\nБундан ташқари беморларнинг 1 нафари Қорақалпоғистон Республикасига хориждан келган халқаро юк ташувчи автомашина ҳайдовчиси, 1 нафари Тошкент вилояти турғуни, 1 нафари Сирдарё вилоятида коронавирусга чалинган билан мулоқотда бўлган фуқародир.\nТошкент шаҳрида 8 кишида коронавирус аниқланган. Улардан 3 нафари аҳоли орасида, яна 3 нафари коронавирусга чалинганлар билан мулоқотда бўлганлар орасида, 2 нафари хориждан келган ва карантинга олинганлар орасида аниқланган.\nВазирликка кўра, айни пайтда коронавирус инфекциясига чалинган 3014 нафар фуқаро соғайган.\nҲозирда касалхоналарда 844 нафар бемор даволанмоқда. Улардан 9 нафари оғир, 2 нафари эса ўта оғир аҳволда. 16 бемор ҳалок бўлди.\nБолалар учун нафақа олишга ҳақдор бўлган оилаларнинг 75 фоизи “бола пули” олмайди.\nЎзбекистонда болаларнинг асосий қисми кам таъминланган оилаларда яшайди. Айни пайтда болалар учун нафақа олишга ҳақдор бўлган оилаларнинг 75 фоизи “бола пули” олмайди. Бу ҳақда ЮНИСЕФнинг “Ўзбекистонда болалар ва ёшлар манфаатларига мос ижтимоий ҳимоя тизимини қуриш” ҳисоботида таъкидланди.\nҲисоботда таъкидланишича, Ўзбекистон аҳолисининг 33 фоизини 18 ёшгача бўлган болалар ташкил қилади. Шунга қарамай, давлат томонидан болалар ижтимоий ҳимоясини молиялаштириш даражаси етарли эмас.\n“Маҳаллалар нафақага ажратилган пулларни кўп сонли оилаларга тақсимлашга мажбур. Кўплаб оилалар нафақа олишга ҳақли бўлса-да, маблағ етишмаслиги туфайли ёки нафақа ололмайди, ёки узоқ вақт навбат кутиб қолади”,- дейилади ҳисоботда.\nҲужжатда айтилишича, кам таъминланганлар учун манзилли ижтимоий ёрдам кўрсатишнинг яхши йўлга қўйилмагани ҳам бунга сабаб бўлмоқда.


Қозоғистонга қутқарувчилар ва махсус техника жўнатилди – Газета.uz\nҚозоғистонга қутқарувчилар ва махсус техника жўнатилди\nЎзбекистон сув тошқини оқибатларини бартараф этишда кўмаклашиш учун Қозоғистонга 209 нафар шахсий таркиб, 169 та қишлоқ хўжалиги, муҳандислик ва ёнғин-қутқарув техникаларидан иборат қўшимча куч ва воситалар жўнатди.\n6 май 2020, 18:32 Сиёсат\nСирдарё вилоятидаги Сардоба сув омбори билан боғлиқ фавқулодда вазият оқибатларини бартараф этиш мақсадида Ўзбекистон президенти маслаҳатчиси Турсинхан Худайбергенов бошчилигидаги делегация Қозоғистоннинг Туркистон вилоятида фавқулодда вазиятдан зарар кўрган ҳудудларида бўлди. Бу ҳақда Фавқулодда вазиятлар вазирлиги маълум қилди.\nФавқулодда вазиятлар оқибатларини бартараф этиш учун Ўзбекистон тарафидан 209 нафар шахсий таркиб, 169 та қишлоқ хўжалиги, муҳандислик ва ёнғин-қутқарув техникаларидан иборат қўшимча куч ва воситалар мазкур ҳудудга етиб борди.\nҲозирда фавқулодда вазиятлар оқибатларини бартараф этиш ишлари уюшқоқлик билан олиб борилмоқда, дейилади хабарда.\nЭслатиб ўтамиз, 1 май куни эрталаб Сирдарё вилоятидаги Сардоба сув омборида тўғон ўпирилиши содир бўлди. Сув тошқини натижасида Ўзбекистон билан чегарада жойлашган Мактаарал туманининг 5 қишлоғида 845 та уй ҳамда 7639 гектар пахта майдонлари сув остида қолган. Тошқиннинг дастлабки зарари миқдори 404 млн тенге ёки 955 минг долларни ташкил этмоқда.\nШу ўринда, 5 май куни Ўзбекистон президенти Шавкат Мирзиёев ушбу кутилмаган техноген офат қўшни Қозоғистонга ҳам ортиқча ташвиш ва зиён етказганидан «жудаям хижолатдамиз», дея таъкидлаб ўтди. «Уларнинг аҳоли яшаш жойлари ва экин майдонлари зарар кўрганидан, албатта, биз жуда афсусдамиз. Биз қозоғистонлик биродарларимизга табиий офат оқибатларини бартараф этишда керакли ёрдам беришга ҳам тайёр эканимизни билдирдик», — деди давлат раҳбари.\n«Газета.uz» 4 322\n6 май 2020, 20:45\nКушничилик минг йилчилик Давлатимиз рахбари тугри иш килдилар биз томондан ёрдам кучларини юбориб бунай булишини хеч ким олдиндан билмаган энди бундан буёгига эхтиёт булиб ахолини яшаш жойларини бундай обектлардан узокрокга куриш керак


Ўзбекистон: ҳайдовчилик гувоҳномаси имтиҳонини янада қаттиқлаштириш лозим - BBC News O'zbek\nЎзбекистон Ички ишлар вазирлигининг йўл-транспорт ҳодисалари ҳақидаги ахбороти инсонни хавотирга солади.\nЯқиндан бошлаб Ички ишлар вазирлиги https://t.me/iivuz Телеграм каналини ишга туширди.\nУшбу каналдаги сўнгги янгиликлар сарлавҳаларига қаранг: Автомашина бошқарувни эплай олмай йўл четидаги бетон симёғочга урилди, Зоминдаги автоҳалокат, Автобус билан боғлиқ ЙТҲда бир киши тан жароҳати олди, Наманганда юз берган Нексиялар тўқнашуви, Қарама-қарши йўналишга чиқиб кетишининг оқибатида...\nУшбу ҳалокатларнинг деярли барчасида инсонлар ҳаётдан кўз юмганлар.\nАксар ўзбекистонликлар фикрича, йўл-транспорт ҳодисаларининг кўпчилигига рулни бошқараётган инсонлар сабабчи бўладилар.\nАйниқса, бугунги ҳайдовчилар на ўзининг ҳаёти, на автомобиль ичидаги йўловчи ва на йўлдаги пиёданинг умри ҳақида ўйлайди, деб айтиш мумкин.\nЙирик шаҳарларнинг кўчаларини пойга майдонига ҳам қиёслаш мумкин, пиёданинг кўчани кесиб ўтиши ҳаёт-мамот масаласига айланган.\nЧунки аксар ҳайдовчилар агар жазоланмаслигини билса, белгиланган тезликдан юқори ҳаракатланадилар, "зебра"ларда пиёдани ўтказиб юбориш уларга малол келади.\nУшбу қонунбузарликлар кузатув камералари ёрдамида камайтирилишига умид қилинмоқда.\nШу муносабат билан Ўзбекистонда ҳам ҳайдовчилик гувоҳномасини қўлга киритиш жараёнини янада қаттиққўлроқ қилиш, қоидани бузган ҳайдовчини гувоҳномадан маҳрум қилишни янада осонлаштириш таклифи илгари сурилмоқда.\nБунда Буюк Британия тажрибасидан фойдаланиш мумкин.\nДунёнинг кўплаб мамлакатларида узоқ йиллик ҳайдовчилик гувоҳномаси ва тажрибасига эга бўлган инсонлар ҳам Британия ҳайдовчилик имтиҳонларидан "йиқилганлар".\nШу кеча-кундузда Британиянинг Ҳайдовчилик ва Автомобиль стандартлари агентлиги (DVSA - Driving and Vehicle Standards Agency)дан янги ҳайдовчилар ҳақидаги ахборотни сўрашди.\nХусусан, охирги йилларда ҳайдовчилик гувоҳномаси учун талаб қилинадиган имтиҳонни неча марта топширишга тўғри келгани ҳақида сўрашди журналистлар.\nЎзбекистон: ҳар ойнинг учинчи жумаси "автомобилсиз кун" бўлади\nDVSAдан маълум қилишларича, 21 марта имтиҳондан йиқилган инсонга рулни ишониб топширса бўлади.\nАгентлик маълумотларига кўра, 2016 йили бир ҳайдовчи 21-мартасида, 2015, 2017 ва 2018 йиллари 19-марта ҳайдовчилик тестини топширганидан кейингина гувоҳнома ололган.\nҚоида бўйича имтиҳондан йиқилган шахс 10 иш куни кутиши, ана ундан кейин яна имтиҳонга ариза топшириши мумкин.\nҲар бир тест учун 62 фунт стерлинг ёки 76 АҚШ доллари миқдорида тўлов тўлаш талаб қилинади.\nҲайдовчилик гувоҳномасини қўлга киритиш нега бу қадар қийинлиги ҳақидаги саволга DVSA "устувор вазифа ҳар бир инсонга бутун ҳаёти мобайнида хавфсиз ҳайдовчилик малакасини қўлга киритишда ёрдам бериш" эканини айтган.\nСиз Ўзбекистонда ҳайдовчилик гувоҳномасини олиш талабларини янада қаттиқлаштириш таклифига қандай қарайсиз?


Ўзбекистон олимпия термаси Олимпиада йўлланмаси учун курашни тўхтатди. Мураббийнинг изоҳи. » Daxshat.Uz Universal Portal | Tas-ix\nЎзбекистон олимпия термаси Олимпиада йўлланмаси учун курашни тўхтатди. Мураббийнинг изоҳи.\nЎзбекистон олимпия терма жамоаси 2016 йилда Бразилиянинг Рио-де-Жанейро шаҳрида ўтказиладиган Олимпиада ўйинлари учун йўлланмага эга бўлмайдиган бўлди. Самвел Бабаян шогирдлари 16 январь куни U-23 Осиё чемпионати гуруҳ босқичи 2-турида Ироқ термасига 2:3 ҳисобида имкониятни бой берди.\nБу ўйиндан кейинги матбуот анжуманида Ўзбекистон олимпия терма жамоаси бош мураббийи Самвел Бабаян ҳимоядаги қўпол хатолар эвазига рақибга имконият бой берилганини таъкидлади.\n«Иккинчи учрашувда ҳам мағлуб бўлдик. Афсуски, ҳозирги кундаги бор имкониятимиз шундай экани кўриниб қолди. Ироқ олимпия терма жамоаси ҳам мусобақа ғолиблиги учун даъвогар терма жамоа ҳисобланади. Бугун курашни бой бердик. Айниқса, ҳимоядаги қўпол хатолар туфайли рақибга имкониятни бой бердик», — дейди Бабаян.\n«Бу футболчилар бугун биздаги мавжуд энг кучли футболчилар. Аммо, ҳимоя чизиғи — бизнинг энг муаммоли чизиғимиз бўлиб қолмоқда.\nУчинчи голдаги вазиятда қанот ҳаками байроғини кўтарган бўлса ҳам ўйин давом этди. Боиси, бош ҳакам учрашувни давом эттирди ва хуштагини чалмади. Бизнинг футболчимиз эса бу вазиятда охиригача курашиш ўрнига тўхтаб қолди. Ўйин ҳакам ҳуштагигача давом этади ва буни футболчилар билиши керак. Афсуски, футболчимиз (Владимир Козак назарда тутилмоқда) ўша вазиятда қандай савиядаги футболчи эканини билдириб қўйди. Юқори савияли футболчилар бундай вазиятларда нима қилиш кераклигини яхши билади ва бундай хатога йўл қўймаган бўлар эди. Бугун Жамшид Искандеров ҳам ўзини кўрсата олмади ва уни алмаштирдик», — деди Ўзбекистон олимпия термаси устози.\nСамвел Бабаян шунингдек, терма жамоа Яман терма жамоасига қарши сўнгги ўйинда ўз ўйинини кўрсатиши кераклигини ва хатолардан хулоса чиқариб, яхши ўйин намойиш этиши кераклигини таъкидлади.\n«Хатолардан тўғри хулоса чиқариб, сўнгги учрашувда ҳақиқий ўйинимизни кўрсатишга ҳаракат қиламиз. Биз иккита кучли жамоага қарши ўйнадик ва мағлуб бўлдик. Ўзимизга бўлган ишончни қайтариш учун, учинчи турда ғалаба қозонишимиш шарт», — деди Бабаян.\nHacKeR_763 1 876 18.01.16\nТерма жамоалар олдига қўйилган\nСамвел Бабаянга маслаҳатчи


Давлат сиёсатининг қатъий йўналиши кўрсатиб берилди — Жамоатчилик кенгаши\nИжтимоий муҳофазага муҳтож қатламга бегона кўз билан қараш уларни қийнаб турган муаммоларни ҳал қилмайди. Аксинча, бундай муносабат вазиятни борган сари чигаллаштиради.\nПрезидентимиз Шавкат Мирзиёев пойтахтимизнинг Олмазор туманидаги 102-сонли заиф эшитувчи болалар учун ихтисослаштирилган мактаб-интернатга ташрифи давомида бу масалага батафсил тўхталиб, айрим воқеаларни эслади, ҳолатга реал қараб, муҳим вазифаларни белгилаб берди.\nДавлатимиз раҳбари ижтимоий ҳимояга, ўзгалар кўмагига муҳтож бўлган шахсларга эътибор ва ғамхўрлик кўрсатиш ҳақида гапирар экан, Қуръони каримнинг “Раҳмон” сурасидаги “Яхшиликнинг мукофоти фақат яхшиликдир”, деган оятни эслатиб ўтди.\nЙиғилишда ижтимоий муҳофазага муҳтож қатламни қўллаб-қувватлаш бўйича давлат сиёсатининг қатъий йўналиши кўрсатиб берилди. Янги Ўзбекистонни бунёд этиш йўлидаги ислоҳотлар эҳтиёжманд қатлам вакиллари билан боғлиқ муаммоларга кўз юмиш эмас, аксинча, вазиятга реал қараб, уларни босқичма-босқич ҳал этиш, айни пайтда, бундай қатлам вакилларини ҳаётдан узоқлаштирмасдан, жамиятнинг фаол аъзосига айлантиришга йўналтирилгани уқтирилди.\nМаълумотларга кўра, бугунги кунда мамлакатимизда 700 мингга яқин ногиронлиги бўлган шахслар, хусусан, 100 мингдан ортиқ 16 ёшгача бўлган имконияти чекланган болалар мавжуд. Уларнинг ҳуқуқ ва манфаатларини ҳимоя қилиш, қўллаб-қувватлаш юртимизда давлат сиёсати даражасига кўтарилди.\nБу ҳақда гап кетганда, «Ногиронлиги бўлган шахсларнинг ҳуқуқлари тўғрисида»ги янги қонуннинг қабул қилиниши муҳим аҳамият касб этганини алоҳида таъкидлаш лозим. Мазкур қонун билан ногиронлиги бўлган шахсларнинг ижтимоий ҳимояси, улар учун қўшимча кафолатлар, таълим олиши, меҳнат муҳофазаси, ногирон фарзанди бор ота ёки онага солиқ имтиёзлари каби тартиб-таомиллар мустаҳкамлаб қўйилди.\nЭътиборлиси, ушбу қонун ногиронлиги бўлган шахсларни давлат томонидан қўллаб-қувватлаш тизимини тубдан такомиллаштиришда муҳим ҳуқуқий асос бўлди. Қонун ижросини таъминлаш йўлида ўтган даврда бир қатор ишлар амалга оширилди. Хусусан, қонун талабига кўра, таълимнинг барча босқичларида тегишли шароит яратилди, маҳаллий ҳокимликлар ногиронлиги бўлган шахсларни уй-жой шароитини яхшилашга масъул бўлди.\nБир пайтлар “Меҳрибонлик”, “Саховат” уйлари, махсус интернатлар назардан узоқроқ тутилган бўлса, кейинги йилларда бу йўналишга алоҳида эътибор қаратиш мутасадди раҳбарларнинг устувор вазифаларидан бири сифатида белгиланди. Яъни, давлатнинг сиёсати, раҳбарларнинг муносабати бутунлай ўзгарди.\nХусусан, ўтган йили 25 мартда қабул қилинган Президент фармони билан кексалар ва ногиронлиги бўлган шахсларни ижтимоий қўллаб-қувватлаш, “Саховат” ва “Мурувват” интернат уйларини яхшилаш чоралари кўрилди.\nТиббий-ижтимоий хизматларни ривожлантириш агентлиги ташкил этилиб, “Саховат” ва “Мурувват уйлари”, фахрийлар санаторий ва пансионатлари, бошқа қатор тиббий-ижтимоий муассасалар унинг тасарруфига ўтказилди. Мазкур интернат уйларда яшовчи 9 минг 400 нафар кексалар ва ногиронлиги бўлган шахслар ҳамда 18 минг нафар ёлғиз фуқаролар тиббий кўрикдан ўтказилди.\nБундан ташқари, “Замин” жамғармаси билан ҳамкорликда заиф эшитувчи 2 мингдан зиёд болалар рақамли эшитиш мосламалари билан таъминланди, 11 та кўзи ожизларгаихтисослашган мактаб-интернатлар ёрдамчи товуш-нутқ воситалари билан жиҳозланди. Ногиронлиги бўлган 900 нафар бола протез-ортопедия мосламалари, 1 минг 100 нафар шахс пультли аравачалар билан таъминланди.\nОта-она қарамоғидан маҳрум бўлган кўплаб болалар оилаларга қайтаётгани, 10 та меҳрибонлик уйи, 3 та болалар шаҳарчаси ва 2 та болалар уйи эҳтиёж қолмагани сабабли ёпилгани, бағри кенг, болажон юртдошларимизнинг эзгу амаллари ва уларнинг мукофоти яхшилик бўлиши табиий, албатта.\nДавлатимиз раҳбари мазкур соҳада қилиниши керак бўлган ишларни батафсил кўрсатиб ўтди. Жумладан, 36 та “Саховат” ва “Мурувват” уйларидан 12 тасида қўшимча бино, 7 тасида ётоқхона, ошхона, тиббиёт бўлими, спорт зали қуриш, 21 тасида бинолар ва иситиш-совутиш тизимини таъмирлашга эҳтиёж мавжуд. Шунингдек, 6 та “Меҳрибонлик” ва 11 та кичик ёшдаги болалар уйларидан 2 таси таъмирга муҳтож аҳволда. Имконияти чекланган болаларга ихтисослашган 86 та мактаб-интернатдан 11 таси капитал таъмирлашни талаб этади.\nЙиғилишда интернат уйларда яшовчи 9 минг 400 нафар кексалар ва ногиронлиги бўлган шахслар ҳамда 18 минг нафар ҳеч кими йўқ ва ёлғиз яшайдиган фуқаролар тиббий кўрикдан ўтказилиб, уларни соғломлаштириш чоралари кўрилгани таъкидланди.\nЎзбекистон Халқ демократик партияси эҳтиёжманд қатламнинг ҳуқуқ ва манфаатларини ҳимоялаш бўйича кейинги йилларда улкан ислоҳотлар амалга оширилаётгани, бу борадаги муаммоларни ҳал этиш учун катта ресурс ва имкониятлар сафарбар этилаётганини қўллаб қувватлайди. Партиямизнинг халқ депутатлари маҳаллий Кенгашларидаги гуруҳлари, парламент қуйи палатасидаги фракцияси мазкур йўналишда қабул қилинган қонун, қарор ва фармонлар ижроси бўйича депутатлик ҳамда жамоатчилик назоратини кучайтиришга ўзини масъул, деб билади.\nДепутатлар ва партиямиз фаоллари жойларга чиққан ҳолда назорат-таҳлил тадбирлари олиб борилаёяпти, халқ депутатлари маҳаллий Кенгшларининг доимий комиссия ва сессияларида мутасадди ташкилотларнинг ахборотлари эшитиляпти. Аммо, тан олиш керак, бу борадаги фаолиятимизда изчиллик етишмаяпти. Барча депутатлик бирлашмаларимиз бундан тўғри хулоса чиқарган ҳолда, партиямиз электорати манфаатлари ҳимояси йўлида қатъий позиция кўрсатиши талаб этилади.


Тожикистонлик меҳнат муҳожирлари Россия пенсиясини олишлари мумкин\nМосква ва Душанбе меҳнат муҳожирларини пенсия билан таъминлаш бўйича келишиб олдилар, бироқ ҳужжат икки давлат парламентлари томонидан ҳали ратификация қилинмаган, деди «Озоди» радиосига ҳукумат ҳузуридаги Тожикистон Ижтимоий суғурта ва пенсиялар агентлиги.\nТожикистон ва Россия ўтган йилнинг сентябрь ойида меҳнат муҳожирларининг пенсия таъминоти масалаларини тартибга солиш бўйича келишув лойиҳасининг барча жиҳатлари бўйича келишиб олган эди, деди Тожикистон ҳукумати ҳузуридаги Ижтимоий суғурта ва пенсия агентлиги масъул ходими Даврон Вализода 16 февраль куни Озоди радиосига. Бироқ, унинг сўзларига кўра, келишув ҳали икки давлат парламентлари томонидан ратификация қилинмаган.\nҲужжатга кўра, мигрант расман ишлаган ва пенсия жамғармасига пул ўтказган давлат кейинчалик унга пенсия тўлайди.\nБироқ, Россияда ишлаётган барча меҳнат муҳожирлари ижтимоий пенсия олишга умид қила олмайди. Мутахассисларнинг фикрича, агар мигрант Россияда ишлаш учун оддийгина патент миқдорини тўласа, бу келажакда у ерда пенсия олиши мумкин дегани эмас. Патент билан бир қаторда иш берувчи билан келишув, меҳнат дафтарчаси ва ШҲСР (шахсий ҳисобнинг суғурта рақами) бўлиши керак. Ва иш берувчи Россия Пенсия жамғармасига ишлайдиган мигрант учун ойлик суғурта мукофотларини тўлаши керак.\n«Шартномага кўра, Россияда расман ишлаётганда ходим қайси давлатда – Россиядами ёки Тожикистонда пенсия олишни ўзи танлаши мумкин. Агар мигрант икки фуқароликка эга бўлса, у доимий яшаш жойи бўйича ҳам рус, ҳам тожик ижтимоий пенсия олишига ишониши мумкин», деб тушунтирди Вализода.\nТожикистонлик муҳожирлар бир неча йиллардан бери Россияда ишлаб юриб, пенсия масаласи ҳал этилмаса, кексаликда уларни нима кутаётганини билмаслигидан шикоят қилиб келади.\nҲар йили юз минглаб Тожикистон фуқаролари иш излаб Россия Федерациясига боради. Тожикистон Республикаси Меҳнат вазирлиги маълумотларига кўра, 2021 йилда 481 мингга яқин Тожикистон фуқароси Россияга ишлаш учун республикани тарк этган.